
			ENSIMMÄINEN LUKU

			1.

			Turun linnanpäällikkö Tönne Yrjänänpoika Gyllenmåne seisoo linnan pihalla ja katselee, miten suuresta reestä puretaan metsänriistaa, teeriä, peltopyitä ja metsoja, vietäväksi keittiöön. Lopuksi harmaapukuinen talonpoika nostaa vielä reen pohjalta voitynnyrin ja heilauttaa sen olkapäälleen.

			Tönne Yrjänänpoika nyökäyttää mietteissään päätään. Ruokavarastot ovat täynnä, ja seudun talonpojat ovat luvanneet pitää huolen siitä, että keittiömestari saa joka päivä täydennystä. Sillä osaavathan he pyydystää lintuja ja virittää ansoja jäniksille, siitä ei ole epäilystäkään. Kaarle-herttuan ei totisesti tarvitse kärsiä nälkää saapuessaan Turkuun.

			Tönne-herra kävelee pihan poikki ja nousee portaat linnan eteishalliin. Hän haluaa vielä viimeisen kerran varmistua siitä, että kaikki on kunnossa ja Turun linna valmis ottamaan vastaan korkeat vieraat.

			Pitkin seinänvierustoja palavat vahakynttilät suurissa kynttilänjaloissa. Tönne Yrjänänpoika hymähtää. Ne samoin kuin suurin osa Turun linnan irtaimistosta on lainattu lähiseutujen aatelisilta ja rikkaimmilta porvareilta. Edes jonkinlaista loistoa on koetettu saada vanhaan linnaan, mutta köyhältä ja kolkolta se kuitenkin näyttää upeitten hovilinnojen rinnalla.

			Tönne-herra saapuu viimein Juhana-herttuan rakennuttamaan kuninkaansaliin. Tätä suurta huonetta on yritetty aivan erityisesti saada juhlavan näköiseksi, sillä tuleehan se itsensä herttua Kaarlen käyttöön. Louhisaaren kartanosta on lainattu muhkea hollantilainen kaappi ja samaa työtä oleva pöytä, jolla on kaksi raskasta viisihaaraista kynttilänjalkaa, nekin Hollannista. Louhisaaren kartanossa ne olivat näyttäneet oikein komeilta ja edustavilta, mutta tässä salissa ne kuitenkin ovat liian vaatimattoman, melkeinpä mitättömän näköiset.

			Muista kartanoista Tönne Yrjänänpoika on saanut lainaksi paksuja ryijyjä, jotka on ripustettu seinille, ja – parhaan kaikesta – suuren katosvuoteen sänkyvaatteineen.

			Seitsemän viikon ajan on sitä paitsi kolme turkulaista puuseppää työskennellyt linnassa valmistaen tuoleja, penkkejä, pöytiä ja sänkyjä.

			Linnanpäällikkö istuutuu ikkunansyvennykseen penkille ja tarkastelee salia. Vain runsaat neljäkymmentä vuotta sitten Suomen herttua Juhana toi tänne nuorikkonsa, Puolan kuninkaan sisaren Katariina Jagellonican. Herttuattaren myötäjäiset sijoitettiin linnaan, salien seinät päällystettiin gobeliineilla, ja lattioille levitettiin eteläeurooppalaisia ja itämaisia mattoja antamaan lämmön ja rikkauden tuntua. Silloin paloi raskaissa hopeaisissa kynttilänjaloissa tuli yötä päivää, ja pöydillä kimaltelivat kristalliset viinilasit hopealautasten kanssa.

			Mutta siitä on jo kauan, yli neljäkymmentä vuotta, ja siinä ajassa ehtii tuhoutua paljon. Eikä Turun loistava hovi ollut tarkoitettu kestämään pitkää aikaa. Ainoastaan puoli vuotta Katariina Jagellonican saapumisen jälkeen puhkesi vuosia kytenyt veljesviha liekkeihin, jotka hetkessä hävittivät koko loiston.

			Tönne-herra huokaa. Merkillistä on elämä, merkillisiä nämä Vaasa-prinssit. Prinssi Juhana oli suosittu ollessaan täällä Suomessa herttuana, hänestä voi vieläkin kuulla vanhojen ihmisten kertovan. Hän oli nuori, kaunis ja valloittava; kaikkien, jotka joutuivat hänen kanssaan tekemisiin, oli pakko rakastaa häntä.

			Mutta se olikin osaltaan hänen onnettomuutensa. Ruotsin kruununperillinen prinssi Eerik ei voinut sietää sitä, että veli oli suositumpi kuin hän itse. Sillä olihan hän sentään Ruotsin tuleva kuningas, jota kaikkien olisi pitänyt ihailla.

			Kunnianhimoisia ja arkoja arvostaan ovat kaikki Vaasaprinssit aina olleet. Kohta kuninkaaksi tultuaan Eerik nöyryytti Juhanaa kaikin mahdollisin keinoin, syytti veljeään kapinahankkeista sekä vaati tätä tulemaan Tukholmaan tuomittavaksi. Mutta kopeasti Juhana vastasi, ettei hän ole valmistellut kapinaa eikä aio saapua tekemään tiliä teoistaan.

			Niin alkoivat veljekset valmistautua yhteenottoon – antaakseen aseiden ratkaista. Turhaan Juhanan lähimmät neuvosherrat kehottivat herttuaa välttämään sotaa hinnalla millä hyvänsä; lopputuloksenhan täytyisi kuitenkin olla kuninkaan voitto, jos hän hyökkäisi Turun linnaa vastaan valtakunnan koko sotavoima takanaan.

			Ylpeä Juhana oli kuitenkin uskonut voittoonsa; hän oli luottanut siihen, että Ruotsin aatelisto nousisi kapinaan kuningasta vastaan. Olihan hän, Juhana, paljon suositumpi kuin synkkä Eerik. Hän oli uskonut myös Puolan apuun ja oman herttuakuntansa tukeen. Ratkaisevalla hetkellä kaikki kuitenkin olivat jättäneet hänet yksin, ja Eerik-kuninkaan joukot olivat pommittaneet linnaa, kunnes hänen oli ollut pakko antautua.

			Sitten oli Juhanan elämässä seurannut yli neljän vuoden vankeusaika Gripsholman linnassa, josta hän pääsi vapaaksi vasta kuningas Eerikin mielisairauden pahennuttua niin, ettei kuningas enää erottanut todellisuutta omasta sairaasta maailmastaan.

			Niin vaihtuvat onni ja onnettomuus elämässä, Tönne-herra miettii edelleen. Juhana- ja Kaarle-herttua liittyivät sitten yhteen ja alkoivat kapinan veljeään, kuningas Eerikiä, vastaan. Eerik tuomittiin menettämään kruununsa, ja kuninkaaksi huudettu Juhana antoi sulkea hänet vankilaan, missä hän joutui viettämään elämänsä viimeiset neljätoista vuotta.

			Sellaisia ovat Vaasa-prinssit, kunnianhimoisia ja kostossaan leppymättömiä. Sen hän, Turun linnanpäällikkö, on jo monesti saanut kokea palvellessaan nuorinta näistä, herttua Kaarlea.

			Kuningas Juhanan kuoltua Ruotsin valtaistuimelle nousi hänen poikansa Sigismund, joka jo viisi vuotta aikaisemmin oli valittu Puolan kuninkaaksi. Näin Juhanan unelma Ruotsin ja Puolan välisestä unionista viimeinkin toteutui. Mutta hyvää se ei merkinnyt Ruotsin valtakunnalle. Uusi kuningas oleskeli etupäässä Puolassa, ja Kaarle-herttua pelkäsi, ettei hän tuntisi tarpeeksi suurta kiinnostusta pohjoista valtakuntaansa kohtaan, vaan antaisi Ruotsin heikentyä Puolan rinnalla. Estääkseen tämän Kaarle-herttua otti Ruotsissa hallitusohjat käsiinsä.

			Näin jouduttiin entistä pahempiin ristiriitoihin. Varsinkin Suomessa tilanne kehittyi vaikeaksi, kun maan johtomiehet katsoivat olevansa sidottuja Sigismundille annettuun uskollisuudenlupaukseen. Sitä paitsi puolustusnäkökohdat olivat omiaan lisäämään suomalaisten uskoa unionin kannattavuuteen mahtavan Puolan kanssa. Itärajan turvaaminenhan oli elinkysymys paljon kokeneelle Suomelle, joka niin usein oli saanut yksin kestää Moskovan hyökkäykset.

			Mutta Kaarle-herttua ei voinut ymmärtää tällaista ajattelutapaa. Asevoimin hän pakotti Suomen herrat alistumaan valtaansa, ja hengellään moni johtomiehistä sai maksaa uskollisuutensa kuningas Sigismundia kohtaan.

			Kova ja leppymätön oli Kaarle-herttua. Turhaan Turun linnanpäällikkö Jaakkima Scheel anoi armoa monille suomalaisille, jotka olivat viimeiseen saakka pysyneet uskollisina kuningas Sigismundille. Scheel selitti herttualle, että taitavia miehiä ei kannattaisi mestauttaa tai heittää vankilaan. Heistähän olisi Kaarle-herttualle itselleen arvaamatonta hyötyä. Sitä paitsi miehet, jotka olivat niin kauan olleet uskollisia kuninkaalle, palvelisivat yhtä uskollisesti herttuaa, kun oppisivat näkemään, että he siten parhaiten työskentelevät maansa hyväksi ja sen rajojen turvaamiseksi.

			Mutta Kaarle on Kaarle, Vaasa-prinssi viimeistä piirtoa myöten.

			Tönne Yrjänänpoika Gyllenmåne nousee ja kävelee verkkaisesti kuninkaansalin läpi. Hän on ruotsinmaalainen ja koko ikänsä palvellut Vaasoja. Koskaan hän ei olisi ryhtynyt vastustamaan Kaarle-herttuaa kuningas Sigismundin apuun luottaen. Sillä Kaarle-herttua on aina saanut tahtonsa läpi, ja voi niitä, jotka ovat nousseet häntä vastaan! Kaarlen sydän on rautaa eikä hän pelkää mitään. Siinä suhteessa hän eroaa molemmista veljistään, jotka tilanteen kiristyessä ovat osoittautuneet heikoiksi ja aroiksi.

			Jotain hiukan pehmeämpää Tönne-herra olisi suonut Kaarle-herttuassa olevan, mutta, Herra paratkoon, eihän toki ollut hänen asiansa arvostella herraansa. Ruotsin valtakunnan ohjaksiin tarvittiin luja mies, vaikka hänen otteensa olisivatkin joskus liian ankarat.

			2.

			Illan alkaessa hämärtyä Kaarle-herttuan reki ajaa Turun linnan pihaan. Tykit ampuvat kunnialaukauksia, niin että vanha linna vavahtelee, ja piippujen suusta välähtelee tuli taivasta vasten.

			Tönne Yrjänänpoika Gyllenmåne kiiruhtaa auttamaan herraansa ensimmäisestä reestä, mutta Kaarle-herttua torjuu hänet töykeästi ja sanoo äreällä äänellä: »Vielä pääsen itsekin reestä. Mene auttamaan herttuatarta!»

			Tönne-herra perääntyy askelen verran ja kumartaa kunnioittavasti.

			Kaarle-herttua nousee kankeasti seisomaan ja ojentautuu täyteen pituuteensa. Hän on pitkä ja komea, mutta tyly ilme rumentaa häntä. Kasvot ovat kapeat ja hienopiirteiset, vaikka suun ympärillä olevat juonteet ovat kovat ja suuret silmät ankarat. Hänestä näkyy ensi silmäyksellä, että hän on tottunut käskemään ja vaatimaan, että määräyksiä noudatetaan.

			Tönne Yrjänänpoikaa värisyttää. Kaarle-herttua on todella pelottavan näköinen seistessään siinä hänen edessään majavannahkainen hattu päässä ja soopelilla vuorattu matkaviitta harteilla.

			Samassa herttua kääntyy ja kumartuu reen ylitse.

			»No niin, herraseni», hän sanoo melkein lempeällä äänellä. »Heräähän katsomaan, miten tulevat alamaisesi tervehtivät sinua. Matka on ohi, ja saamme ainakin vähäksi aikaa pysähtyä.»

			Tönne-herra pidättää henkeään. Onko tämä mahdollista? Kaarle-herttua nostaa nauraen reestä seitsemänvuotiaan pojan ja nipistää tätä leikillään leuasta.

			»Nouse katsomaan tulevaa valtakuntaasi! Tämä on Tönne Gyllenmåne, toivottavasti kerran yhtä uskollinen sinun palveluksessasi kuin nyt minun.»

			Tönne-herra kumartaa, ja karvahatun ja keltaisen hiustupsun alta näkyville lapsenkasvoille leviää hymy.

			Linnanpäällikkö katselee ihmeissään isää ja poikaa. Pelätty herttua rakastavana isänä – sitä hän ei olisi osannut kuvitellakaan.

			Illalla herttuan seurue kokoontuu kuninkaansaliin, jonne on katettu pitkä pöytä. Tönne Yrjänänpoika panee tyytyväisenä merkille, että herttualliselle perheelle on voitu antaa hopealautaset ja kristalliset viinilasit, vaikka pöytäkalusto onkin ollut pakko lainata eri kartanoista. Kauempana herttuasta istuvien aatelisten on sen sijaan ollut pakko tyytyä tinalautasiin ja pikareihin.

			Herttuatar Kristiina, Holstein-Gottorpin prinsessa, osallistuu hänkin ateriaan rasittavasta matkasta huolimatta. Hän on pitkä ja hoikka, silmät pienet ja terävät. Tummat varjot silmien alla kielivät valvotuista öistä, mutta väsymyksestään huolimatta hän istuu suoraselkäisenä. Hän on ihminen, josta näkee heti, ettei hän ole tottunut hemmottelemaan itseään eikä muita.

			Illan kunniaksi herttuatar on pukeutunut suurikukalliseen samettiseen juhlapukuun, jossa on kireä vyötärö ja leveät hihat. Päässä hänellä on helmin koristeltu päähine, joka peittää suurimman osan ruskeata tukkaa. Kankeaksi kovitettu valkoinen myllynkivikaulus pakottaa herttuattaren nostamaan päänsä entistä pystympään.

			Tönne Yrjänänpoika kääntää katseensa pois. Sellaista naista kuin herttuatar hän ei voisi rakastaa. Naisessa pitää olla jotain pehmeää ja naisellista, jotain apua ja tukea pyytävää, mikä vetoaa miehen haluun suojella heikompaansa.

			Mutta herttuatar Kristiina ei ole heikko. Lintumaisissa silmissä on kova ja luotaantyöntävä katse.

			Tönne-herra huokaisee. Pelottava Kaarle-herttuakin tuntuu enemmän ihmiseltä kuin hänen ylhäinen puolisonsa. Mikähän on vienyt nämä kaksi voimakasta ihmistä yhteen? Eikö toisen täytyisi aina olla heikompi voidakseen turvata vahvempaansa?

			Turun linnanpäällikön mietteet keskeytyvät, kun hän huomaa pienen prinssi Kustaa Aadolfin katselevan häntä tarkoin. Poika on aivan sen näköinen, kuin hän olisi voinut arvata Tönne-herran ajatukset. Suurissa sinisissä silmissä on ihmettelyä, aivan kuin hän tahtoisi kysyä, kuinka joku voi ajatella sillä tavoin hänen vanhemmistaan. Mutta sitten leviää lapsellinen hymy kasvoille, ja Tönne Yrjänänpoika huokaa helpotuksesta. Tietenkään prinssi ei ollut voinut arvata hänen ajatuksiaan, huono omatunto vain oli pelästyttänyt häntä.

			3.

			Seuraavina viikkoina neuvotellaan Turun linnassa ahkerasti. Suomen 58 korkeinta aatelismiestä vannoo uskollisuutta herttua Kaarlelle, mutta entisiä etuoikeuksiaan aateli ei pysty säilyttämään. Katkerina aateliset huomaavat, etteivät he edes raskaaseen puolustustaakkaansa vetoamalla onnistu taivuttamaan herttuaa siihen, että tämä myöntäisi heille vanhat privilegiot.

			Seitsemästä ikävuodestaan huolimatta prinssi Kustaa Aadolf seuraa neuvotteluja hartaan näköisenä. Linnan puolustuslaitteet kiehtovat hänen lapsenmieltään kuitenkin enemmän, ja niin hän eräänä päivänä saapuu kahden sotilaan seuraamana Tönne Yrjänänpojan asunnolle.

			»Hänen Ylhäisyytensä herttua Kaarle käski sinun näyttää minulle linnan tykit», prinssi sanoo juhlallisesti.

			Tönne-herra kumartaa vakavana, vaikka häntä hymyilyttääkin. Pikku prinssi on puettu tyypilliseen espanjalaiseen hoviasuun, joka jo kuningas Eerikin aikana oli tullut yleiseen käyttöön kuninkaallisten keskuudessa. Housut ovat lyhyet, pönkkämallia, ja ne ovat samoin kuin puvun yläosakin runsaasti kullalla koristetut, niin että punainen pohjaväri vilahtelee vain sieltä täältä kirjailun alta. Harteilla hänellä on lyhyt musta viitta, jossa on pystykaulus, ja kaulassa valkoinen röyhelö.

			Linnanpäällikkö kulkee edellä ja opastaa korkeata vierastaan. Kapeissa ja jyrkissä portaissa hän ojentaa kätensä auttaakseen prinssiä, mutta Kustaa Aadolf ei ole huomaavinaankaan elettä.

			Nähdessään tykit prinssin kasvot kirkastuvat.

			»Jos vihollisen laivasto hyökkää mereltä, voidaanko tykkitulella estää joukkoja nousemasta maihin?» Kustaa Aadolf tiedustelee jännittyneenä.

			»Voidaan kyllä», Tönne-herra vastaa, »mutta –»

			»Mutta mitä?»

			»Vihollisen laivasto ei koskaan yritä maihin linnan edustalla vaan vähän kauempana, minne tykkituli ei ylety.»

			»Niinpä tietysti», prinssi sanoo hitaasti.

			Ampumakäytävässä Kustaa Aadolf pysähtyy ampumaaukon eteen ja kurkistaa ulos.

			»Onko tuo Korppolaisvuori?»

			Tönne-herra nyökkää, ja prinssi katselee kiinnostuneena vuorta.

			»Luuletko, että Juhana olisi voinut puolustaa linnaa, jos Eerikin joukot eivät olisi vallanneet Korppolaisvuorta?»

			»Ei varmaankaan kauan», Tönne Yrjänänpoika vastaa. »Linna ei tietääkseni ollut silloin kovinkaan hyvin varustettu, ja kuninkaalla oli voimakas armeija. Pitkän piirityksen jälkeen sen olisi kuitenkin ollut antauduttava.»

			»Pystyisitkö sinä pitämään linnan hallussasi, jos joku ulkomaalainen nyt hyökkäisi tänne?» prinssi kysyy edelleen.

			»Luultavasti», Tönne-herra vastaa hetken mietittyään. »Hänen Korkeutensa herttua Kaarle lähettäisi sitä paitsi varmaankin joukkoja linnan avuksi.»

			»Yksin et siis usko voivasi puolustaa linnaa?» Kustaa Aadolf tiukkaa ilmeisen kiinnostuneena.

			»Se riippuisi kokonaan vihollisen vahvuudesta ja siitä, miten paljon ammuksia ja ruokaa tänne olisi varattu. Melko kauan uskoisin selviytyväni täällä näinkin.»

			»Tuo on oikeaa puhetta!» pikku prinssi innostuu. »Jokaista linnoitusta täytyy voida puolustaa myös ilman hallitsijan apua. Kiitos, Tönne Yrjänänpoika! Tulen huomenna katsomaan kanssasi lisää tykkejä ja keskustelemaan puolustuksesta.»

			Kustaa Aadolf ojentaa kätensä, ja Tönne-herra kumartuu kunnioittavasti suutelemaan sitä. Ihmeellinen lapsi, linnanpäällikkö miettii. Toisten samanikäisten leikkiessä pallolla tai ollessa piilosilla prinssi Kustaa Aadolf suunnittelee linnan puolustusta mahdollista vihollista vastaan.

			4.

			Tönne Yrjänänpoika Gyllenmåne seisoo Turun linnan pihalla ja katselee, miten Kaarle-herttuan reki toisensa jälkeen ajaa portista ulos. Turun kolme kuukautta kestänyt aateliskokous on päättynyt, ja linnassa voidaan taas siirtyä tavalliseen arkielämään. Helpotus ainakin hänelle, Tönneherralle, jonka harteilla on ollut vastuu korkeitten vieraitten viihtyisyydestä. Eipä silti, että Kaarle-herttua olisi sanottavammin välittänyt elämän mukavuuksista. Karkean olemuksensa mukaisesti hän ei liikoja piittaa ulkonaisista olosuhteista. Mutta ainahan voisi sattua jotain, mikä saisi Hänen Korkeutensa raivostumaan, ja silloin saattaisi viha kohdistua kehen tahansa.

			Linnanpäällikkö hymähtää viimeisen reen ajaessa ohitse. Siinä menee nyt Turun linnan suurella vaivalla kerätty irtaimisto. Kaarle-herttua oli antanut määräyksen pakata rekiin kaikki tavarat, mitä vain voitiin saada kulkemaan. Hopealautaset, kristalliset lasit, ryijyt – vieläpä Louhisaaren kartanosta lainattu kaappikin – olivat miellyttäneet herttuaa niin, että hän oli ottanut ne mukaansa.

		

	
		
			TOINEN LUKU

			1.

			Ruotsi-Suomen pelätty kuningas Kaarle IX makaa kuolemaisillaan Nyköpingin linnassa. Vuotta aikaisemmin sattuneen lievän halvauksen jälkeen kuninkaan entinen voima on ollut kuin poispyyhkäisty. Hän ei edes ole välittänyt salata läheisimmiltään vakaata uskoaan pian lähestyvästä kuolemasta. Aavistukset siitä ovat yhä vahvistuneet hänen nähtyään pyrstötähden. Tämähän on jo aivan selvä merkki siitä, että hänen työtä ja velvollisuuksia täynnä oleva elämänsä pian päättyisi.

			Kuninkaan silmät ovat kiinni ja hän hengittää raskaasti. Vuoteen vierellä seisoo kuningatar Kristiina lastensa ympäröimänä ja katselee järkyttyneenä, miten puoliso käy viimeistä taisteluaan, jonka lopputuloksesta kukaan ei enää ole tietämätön.

			»Kustaa Aadolf», sairas kuiskaa hiljaa.

			17-vuotias kruununprinssi polvistuu isänsä vuoteen viereen.

			»Niin, isä. Minä olen tässä.»

			»Poikani, hallitse hyvin Ruotsia.»

			Kuninkaan on vaikea puhua, ja Kustaa Aadolf kumartuu lähemmäksi häntä.

			»Hillitse kiivas mielesi … Minä olen ollut liian äkkipikainen – mutta minun on ollut pakko –»

			Sairas läähättää kuin raskaan voimainponnistuksen jälkeen.

			»Minä lupaan, isä.»

			Kyynelet valuvat pitkin Kustaa Aadolfin poskia ja mielenliikutus vapisuttaa häntä. Voimakas Kaarle IX, hänen isänsä, makaa sairaana ja jättää pojalleen oman testamenttinsa, miten tämän tulee hallita valtakuntaa. Kustaa Aadolfista tuntuu kuin kaikki pysyväinen horjuisi. Voiko enää mikään jatkua, kun kuningas Kaarle on poissa? Rakastettu, kunnioitettu isä, johon on aina voinut turvata ja luottaa. Onko mahdollista, ettei isä enää koskaan istu hevosen selässä ja ratsasta täyttä laukkaa moittien sotilaita siitä, etteivät nämä pysy perässä?

			»Kunnioita … äitiäsi! Hän on – aina oikeassa.»

			Kustaa Aadolf painaa kasvonsa kuninkaan kättä vasten ja suutelee sitä.

			»Rakasta sisaruksiasi!»

			Hikipisaroita näkyy kuninkaan otsalla. Hänellä olisi vielä paljon sanottavaa, mutta voimat eivät tahdo riittää.

			»Taistele oikean uskon – puolesta.»

			Kuningas Kaarle vetää vielä muutaman kerran vaivalloisesti henkeä, mutta sitten hänen päänsä kallistuu hiljaa sivulle.

			2.

			Visingsborgin linna näkyy komeana suuren puiston keskeltä. On varhainen kesäaamu, ja vaikka aurinko on jo korkealla taivaalla, ei pihalla eikä rakenuksessa näy mitään liikettä.

			Toisessa kerroksessa työntää Ebba Brahe huoneensa ikkunan auki ja kurkistaa ulos. Onneksi kaikki nukkuvat vielä. Sitä hän on toivonutkin.

			Ebba heittää kevyen liinan hartioilleen, hiipii alas linnan portaita ja sitten edelleen hiljaa pihalle. Hyvä, ettei kukaan ole huomannut häntä. Hänen olisi vaikeata selittää, miksi hän näin varhain aamulla tahtoi olla yksin.

			Kukaan ei kuitenkaan olisi ymmärtänyt, että hän tänä viimeisenä päivänä Visingsborgissa haluaa käydä katsomassa rakkaiksi käyneitä paikkoja.

			Nämä ovat hänen jäähyväisensä lapsuudelle ja nuoruudelle. Täällä hän on kasvanut ja elänyt, näiden vanhojen puiden ja suurten nurmikkojen keskellä.

			Ebba pysähtyy ja kääntyy katsomaan taakseen. Siellä näkyy Visingsborgin linna puiden oksien välistä. Hänen lapsuudenkotinsa, josta hän ei koskaan kuvitellut joutuvansa luopumaan.

			Ja nyt! Kaikki oli alkanut äidin kuollessa keväällä. Sen jälkeen oli ruvettu puhumaan Ebban kasvatuksesta. Eihän toki ollut sopivaa, että valtakunnan drotsin kreivi Maunu Brahen tytär sai kasvaa kuin maalaistalon tyttö vailla aatelisneidille sopivia tapoja ja käytöstä.

			Ensin Ebba oli vain nakannut niskojaan moista puhetta kuullessaan, mutta kun sitten leskikuningatar Kristiina oli tarjoutunut ottamaan hänet hovineidikseen, hän oli vihdoin tajunnut, että nyt oli tosi kysymyksessä.

			Tämä oli suuri kunnia viisitoistavuotiaalle tytölle, isä oli selittänyt, ja välttämätön hänen kasvatukselleen.

			Kreivi Maunu Brahe oli puhunut vakuuttavalla äänellä, mutta Ebba oli huomannut hänen silmissään epävarmuutta. Ajattelikohan isä todellakin niin kuin puhui? Ei varmaankaan. Isän olisi yhtä vaikeata lähettää häntä pois turvallisesta Visingsborgin linnasta kuin hänen olisi lähteä.

			Kukapa seisoisi sitten pihalla ottamassa isää vastaan, kun Ebba olisi Tukholmassa? Ja kenet isä saisi seurakseen lähtiessään metsästämään?

			Kreivi Maunu Brahe oli huomannut Ebban pienen leuan asennosta, ettei Tukholma tuntunut tästä lainkaan houkuttelevalta ja ettei tytär kenties suostuisikaan vapaaehtoisesti vaihtamaan kotilinnaa leskikuningattaren hoviin.

			»Me emme voi loukata Hänen Majesteettiaan», kreivi Maunu oli sanonut lopuksi hiljaa. »Jos emme ota vastaan kuningattaren tarjousta, se merkitsee meille epäsuosioon joutumista.»

			Ebba oli vilkaissut isäänsä nopeasti ja melkein hätääntyneenä. Niinhän se tietysti oli. Kreivin ja hänen perheensä koko asemahan riippui kuninkaasta, jota ei voinut loukata.

			Rakas, hyvä isä! Miten surullisin silmin hän olikaan katsonut tytärtään. Ebba oli silittänyt hellästi kreivin poskea ja nyökännyt, vaikka kyynelet olivatkin tulleet silmiin.

			»Minä lähden Tukholmaan, isä. Ainakaan minun takiani et sinä saa ikävyyksiä.»

			Isä oli noussut silloin ja suudellut hänen hiuksiaan.

			»Pieni Ebba-parkani», hän oli sanonut. »Niin nuori, ja nyt jo vaaditaan sinulta noin paljon. Mieluiten olisin pitänyt sinut vielä kotona.»

			Kreivi oli huokaissut ja katsonut ulos ikkunasta. Perin vastahakoisesti hän luopui ainoasta lapsestaan, mutta leskikuningattaren toivomusta ei käynyt vastustaminen.

			Ebba kääntyy ja jatkaa matkaansa. Hän oikaisee nurmikon poikki päästäkseen nopeammin läheiseen metsään. Ruoho on kasteesta vielä kosteata ja tuntuu viileältä paljaisiin jalkoihin. Huomisesta lähtien hän ei saa enää kulkea paljasjaloin. Hän on silloin hieno neiti, leskikuningattaren hovinainen. Tänään hän kuitenkin on vielä vain Ebba Brahe ja saa kulkea omassa maailmassaan miten haluaa.

			Metsässä olevan lähteen luona Ebba pysähtyy. Mitä vanha Dorthe olikaan sanonut eilen illalla?

			»Hänen, Ebba-neidin, täytyy ennen lähtöään suureen kuninkaankaupunkiin heittää lähteeseen hopealantti metsänhaltijalle ja odottaa, kunnes veden pinta taas on kirkas kuin peili. Silloin hän saa omien kasvojensa vieressä nähdä tulevan kohtalonsa.»

			Ebba kaivaa pukunsa taskusta pienen hopearahan ja pudottaa sen veteen. Vanha Dorthe on tietysti taas puhunut omiaan, hänhän uskoo kaikenlaisiin merkillisiin taikoihin.

			Uteliaana Ebba kuitenkin kurkistelee veden pintaa. Ympyröiden hävittyä hän erottaa omat kasvonsa. Tietysti. Mitäpä muutakaan hän olisi voinut nähdä! – Samassa Ebba hätkähtää, ja sydän alkaa aivan jyskyttää rinnassa. Hänen kasvojensa viereen ovat veden pintaan ilmestyneet toiset kasvot.

			Ebba hypähtää pelästyneenä pystyyn ja katsoo taakseen. Hänen vieressään seisoo vaaleatukkainen nuorukainen ja hymyilee kiusoittelevasti.

			»Kas vain, noidutko täällä lähteestä tulevaa kohtaloasi?»

			Ebba tuntee tulevansa tulipunaiseksi kasvoiltaan.

			Muukalainen katsoo häntä ilmeisen huvittuneena ja Ebba hämmentyy yhä enemmän. Mitä mahtaakaan vieras ajatella hänestä! Paljasjalkaisena, liian pieneksi käyneessä puvussa häntä ei todellakaan voisi uskoa valtakunnan drotsin Maunu Brahen tyttäreksi. Ja kaiken lisäksi tuntematon ratsastaja on yllättänyt hänet katsomassa lähteeseen vanhan palvelijattaren neuvon mukaan.

			»Sallitko, että juotan hevoseni, vai oletko noitunut lähteen?»

			Vieraan äänessä on naurua ja Ebba harmistuu. Näinkö häntä kohdellaan hänen isänsä maalla? Kiukustuneena hän kääntää selkänsä, mutta ennen kuin hän ennättää ottaa askeltakaan, vieras tarttuu häntä käsivarresta ja vetää hänet luokseen.

			»Älä karkaa, metsänneito!»

			»Laskekaa minut heti irti!» Ebba sanoo vihan kyynelten noustessa silmiin.

			»Mielihyvin», tuntematon vastaa iloisesti ja kiepsauttaa Ebban yhdellä liikkeellä istumaan puun oksalle.

			»Kuinka te uskallatte?» Ebba huohottaa kauhistuneena.

			»Vain rohkeat saavat voiton», vieras sanoo ja kiipeää viereiselle oksalle.

			»Ettekö tiedä, kuka minä olen?» Ebba kysyy koettaen koota kaiken arvokkuutensa, vaikka se onkin vaikeata, kun istuu oksalla ja pitää molemmin käsin puunrungosta kiinni.

			»Mustatukkainen metsänneito, joka istuu valtaistuimellaan keskellä valtakuntaansa.»

			Tuntematon oikaisee jalkansa sitä oksaa vasten, jolla Ebba istuu.

			»Ota toisella kädelläsi saappaanvarrestani kiinni, niin et putoa.»

			»En», Ebba sanoo vihaisesti. »Putoan mieluummin.»

			Vieras naurahtaa ja katsoo Ebbaan. Hän on pitkä ja komea, vaaleaverinen mies, vaatetuksesta päätellen aatelinen. Vastoin tahtoaan Ebban on myönnettävä, että tuntematon on hauskan näköinen, vaikka hänen silmänsä nauravatkin niin ärsyttävästi.

			Yhtäkkiä vieras ojentaa kätensä, tarttuu Ebbaa leuasta ja kohottaa hänen kasvonsa ylöspäin.

			»Onko kukaan sanonut sinulle, että sinulla on maailman kauneimmat silmät?»

			Odottamatta vastausta vieras kumartuu eteenpäin ja suutelee Ebbaa. Hetken taistelee Ebbassa outo, hämäännyttävä tunne loukatun omanarvon kanssa. Hänen tekisi mieli juosta pois, mutta vieras nojaa jalkaansa siihen oksaan, jolla hän istuu.

			»Minä olen valtakunnan drotsin kreivi Maunu Brahen tytär», Ebba sanoo lopuksi koettaen saada ääneensä mahdollisimman paljon juhlallisuutta.

			Tuntematon kumartaa kevyesti, mutta ei näytä hämmentyvän lainkaan.

			»Ja nyt toivoisin teidän laskevan minut alas. Minun on huomenna lähdettävä Tukholmaan kuningatar Kristiinan hovineidiksi.»

			»Onnellinen kuninkaanlinna, joka saa ottaa vastaan noin kauniin hovineidin kuin teidät.»

			Ääni on täysin kunnioittava, mutta silmät katsovat Ebbaan yhtä ilkikurisesti kuin ennenkin.

			Tuntematon hyppää oksalta ja nostaa Ebban kevyesti alas. Sitten hän kohottaa Ebban käden huulilleen.

			»Kiitos seurasta, neiti kreivitär. Tapaamme Tukholmassa.»

			»Älkää olko niin varma», Ebba sanoo harmissaan.

			»Aivan varma», vieras sanoo hilpeästi ja heilauttaa itsensä hevosensa selkään. »Saanko tarjota teille paikkaa satulani edessä? Veisin teidät kotiin.»

			»Kiitos, kävelen mieluummin.»

			Tuntematon kohottaa hattuaan ja hymyilee Ebballe.

			»Näkemiin, neiti kreivitär.»

			3.

			Ebba Brahe seisoo Tukholman kuninkaallisen linnan ikkunassa ja katselee Mälarille. Hän on jo kuukauden ollut leskikuningattaren luona, ja vaikka kaikki ovat olleet hänelle ystävällisiä – olihan hänen rakas äitivainajansa Brita Leijonhufvud ollut itsensä kuningatar Kristiinan parhaita ystäviä – häntä vaivaa kuitenkin usein koti-ikävä. Kovin toisenlaista on elämä täällä kuin kotona. Kunpa hän olisikin Visingsborgissa! Siellä saisi ratsastaa mielin määrin ja vaellella yksin metsässä välittämättä hovin säännöistä ja kuningattaren määräämistä tavoista.

			Kuninkaallisessa linnassa on jäykkää ja usein hyvinkin yksitoikkoista. Hovinaiset istuvat leskikuningattaren huoneessa ompelukehikkonsa ääressä, ja joku vanhemmista hovineideistä lukee ääneen.

			Miten usein Ebba haluaisikaan nousta paikaltaan ja mennä ulos vaikkapa vain linnan pihalle, mutta sellaista ei tietenkään voi tehdä. Ankara kuningatar Kristiinahan istuu heidän keskellään ja antaa haukankatseensa kulkea työnsä ääreen kumartuneesta päästä toiseen. Mitattuaan aamulla jokaiselle hovineidilleen langat hän odottaa, että työ edistyy nopeasti ja tulee huolellisesti tehdyksi.

			»Yhäkö vielä surullinen, Ebba-neiti?»

			Ebba kääntyy nopeasti ja huomaa nuoren herttua Juhanan.

			»Ei, ei, Teidän Korkeutenne», Ebba vastaa hätäisesti.

			Juhana-herttua katsoo häntä pitkään ja Ebba astuu vaistomaisesti askelen taaksepäin. Juhana on korkea herra, Hänen Majesteettinsa kuninkaan serkku ja edesmenneen kuningas Juhanan nuorin poika, mutta … Ebba ei oikein tiedä, mistä se johtuu, mutta hän ei pidä herttuasta. Vaaleahiuksinen Juhana on kyllä komea, mutta hänen tavassaan puhua ja vaikkapa vain liikkua on jotakin ärsyttävää.

			Herttua on liian pehmeä, melkeinpä naisellinen. Kuinka erilainen olikaan se tuntematon ratsastaja, jonka Ebba viimeisenä päivänä oli tavannut Visingsborgin metsässä.

			Ebba punastuu muistaessaan tapahtuman. Mitä hullutuksia hän ajatteleekaan! Eihän kuningattaren hovineidin sovi hetkeäkään muistella muukalaista, jonka on sattumalta kohdannut.

			Ja kuitenkin. Juuri tuollainen pitäisi miehen olla. Itsevarma ja miehekäs, ei missään tapauksessa lemmenkipeä ruikuttaja niin kuin herttua. Hovissa kerrottiin kaikenlaista kaksikymmenvuotiaasta herttuasta ja hänen viisitoistavuotiaasta morsiamestaan Maria Elisabetista. Herttua ei olisi koskaan mennyt kihloihin ikävän ja sairaalloisen prinsessa Maria Elisabetin kanssa, elleivät kuningasvainaja ja hänen lujatahtoinen puolisonsa olisi päättäneet asiaa.

			Herttua Juhanasta voisi jonakin päivänä tulla vaarallinen Ruotsin kuningashuoneelle, kuningaspari oli ajatellut. Hänhän oli vanhempaa Vaasa-suvun haaraa, Kaarle IX:n veljen Juhana III:n poika. Mukavuutta rakastava ja taipuvainen herttua ei tosin sellaisenaan ollut mikään uhka Kaarlen vanhimman pojan Kustaa Aadolfin kruunulle. Mutta oli aina otettava huomioon se mahdollisuus, että Juhana solmisi avioliiton jonkun kunnianhimoisen prinsessan kanssa, joka sukunsa tukemana painostaisi heikon puolisonsa vaatimaan kruunua itselleen.

			Ja herttua Juhanalla voisi olla jonkinlaista menestystäkin, jos hän puolisonsa vaikutusvaltaisten sukulaisten avulla ryhtyisi taisteluun oikeuksiensa puolesta. Sitä paitsi oli muistettava, että hänen velipuolensa Sigismund oli valittu Puolan kuninkaaksi, ja tämä saattaisi hyvinkin ryhtyä ajamaan herttuan ehdokkuutta. Ei tosin mistään veljesrakkaudesta, vaan yksinkertaisesti saadakseen heikon Juhanan Ruotsin valtaistuimelle ja aina yhtä vihamielisen Ruotsin kuninkaaksi oman vaikutusvaltansa alaisen henkilön.

			Kaikkea tätä Kaarle oli harkinnut laskelmallisen kuningattarensa kanssa. Juhanan mahdolliset tulevat sukulaiset oli saatava pois jo ennen kuin heitä vielä oli olemassakaan. Ja se kävisi tietysti parhaiten päinsä naittamalla herttua Kaarlen oman tyttären Maria Elisabetin kanssa.

			Tästä kaikesta Ebba on kuullut puhuttavan hovissa, vaikka hän ei vielä täysin ymmärräkään, miksi Juhanan ja Maria Elisabetin häitä kiirehditään niin kovasti. Hän tietää vain, että elämäänsä kyllästynyt nuori herttua kulkee pitkästyneenä ympäri linnaa ja odottelee häntä, Ebbaa, kaikissa mahdollisissa paikoissa.

			Eikä Ebba pidä siitä.

			»Te olette kaunis, Ebba-neiti», herttua sanoo, ja hänen silmiinsä tulee omituinen ilme. »Te olette kaunein kaikista kuningattaren hovineideistä.»

			Juhana silittää Ebban poskea, ja hänen silmänsä näyttävät yhä oudommilta. Vastenmielisyyden tunne värisyttää Ebbaa, mutta hän ei uskalla sanoa mitään.

			»Minä rakastan teitä, Ebba-neiti. Kuuletteko? Minä rakastan teitä.»

			Herttua kietoo käsivartensa Ebban hartioitten ympäri ja taivuttaa toisella kädellään tytön päätä taaksepäin. Ebba näkee hänen tuijottavan lasimaisesti eteenpäin ja aistillisten huulten avautuvan.

			»Ei, ei!» Ebba melkein parahtaa.

			Nuoruuden koko ehdottomuudella hänen ruumiinsa nousee vastarintaan.

			Mutta herttua ei kuule, ei näe.

			»Minä rakastan teitä, Ebba-neiti.»

			Kauhistuneena Ebba näkee hänen huulensa yhä lähempänä omiaan ja tuntee kuuman hengityksen kasvoillaan. Mutta Ebba ei halua, ei missään tapauksessa. Hän riuhtaisee itsensä irti herttuan otteesta ja työntää tätä lujasti molemmin käsin rintaan.

			»Menkää pois! Minä inhoan teitä!»

			Juhana horjahtaa, ja hänen silmiinsä syttyy ilkeä loiste.

			»Mitä merkitsee pienen hovineidin inho Itä-Göötanmaan herttualle. Minä haluan sinut, ja minä otan sinut vaikka väkisin.»

			»Vihaan teitä. Te olette vastenmielinen lurjus. Menkää tiehenne!»

			Ebba polkee jalkaa, ja tummat silmät säihkyvät. Millään ei ole enää väliä, kunhan hän vain pääsee eroon herttuasta. Olkoon Hänen Majesteettinsa serkku, olkoon kuka tahansa, Ebbaan hän ei kuitenkaan saa koskea …

			»Herttua, jättäkää kreivitär Brahe rauhaan!»

			Ääni on rauhallinen mutta luja. Juhana karahtaa tulipunaiseksi kasvoiltaan, mutta tavoittelee sitten tavallista ilmettään.

			»Kuten käskette, Majesteetti.»

			Hetken mittailevat serkukset toisiaan katseillaan, sitten Juhana kumartaa ja poistuu.

			»Olen pahoillani, neiti kreivitär. Tulevaisuudessa pidän huolta siitä, ettei teitä loukata tuolla tavoin.»

			Suuttumuksen täplät näkyvät vielä kuninkaan poskilla, vaikka hän koettaakin peittää kiivastustaan.

			Mutta Ebba vain tuijottaa eteensä. Hyvä Jumala, voiko tämä olla totta! Kuinka hän ei heti tullut ajatelleeksi tällaista mahdollisuutta? Hänhän oli pienenä monta kertaa leikkinyt silloisen prinssi Kustaa Aadolfin kanssa, kun kuningatar Kristiina oli vieraillut hänen äitinsä Brita Leijonhufvudin luona.

			Mutta siitä on jo niin monta vuotta, ja kuningas muistuttaa perin vähän sitä pientä prinssiä, joka oli käynyt hänen kotonaan äitinsä kanssa.

			Mitä kaikkea hän olikaan sanonut kuninkaalle Visingsborgissa lähteen luona? Ja mitä mahtaakaan Hänen Majesteettinsa nyt ajatella Ebbasta!

			Ebba painaa päänsä alas.

			Kuningas oli nostanut hänet puun oksalle ja suudellut häntä. Sen muistaessaan Ebba punastuu uudelleen. Ja nyt Hänen Majesteettinsa on tietysti kertonut sen kaikille hovissa, ja Ebballe nauretaan. Hän ei jää tänne enää päiväksikään! Hän lähtee kotiin Visingsborgiin. Hän kertoo isälle, millaista hovissa on, ja pyytää isää jotenkin selittämään asian kuningatar Kristiinalle.

			»Taivaan vallat, mikä sisu teillä onkaan!»

			Kuninkaan ääni on kujeellinen.

			»Enpä olisi arvannut koskaan tapaavani ketään, joka sanoisi herttuaa lurjukseksi. Se oli suorastaan ilahduttavaa.»

			Kuningas astuu Ebban luo, ja Ebba painaa päänsä yhä alemmaksi. Hän ei tahdo katsoa kuningasta silmiin. Kunpa hän nyt voisi mennä pois, minne tahansa, kunhan vain Hänen Majesteettinsa ei näkisi häntä. Koskaan kuningas ei ole unohtava heidän tapaamistaan metsässä. Kyynelet tulevat väkisinkin silmiin ja tipahtelevat puvulle.

			»Mutta rakas lapsi, itkettekö te?»

			Kuninkaan ääni on hellyttävän lempeä.

			»Olenko loukannut teitä jotenkin?»

			Kuningas tarttuu Ebbaa leuasta ja nostaa hänen kasvonsa ylöspäin. Sitten hän kuivaa kyynelet pois niin kuin pieneltä lapselta. Ebba antaa sen tapahtua eikä sano mitään.

			»Onko kaikki nyt hyvin, neiti kreivitär?»

			»Voiko Teidän Majesteettinne unohtaa sen – sen päivän Visingsborgissa? Minä en tuntenut Teidän Majesteettianne.»

			Kustaa Aadolfin silmät nauravat kuin silloin Visingsborgin metsässä.

			»En halua unohtaa sitä päivää, metsänneito.»

			»Mutta minä loukkasin Teidän Majesteettianne.»

			»Ette lainkaan, neiti kreivitär. Sinä aamuna minä en ollut Ruotsin kuningas vaan ainoastaan Kustaa Aadolf.»

			Kuningas kohottaa Ebban käden huulilleen.

			»Toivon neiti kreivittären viihtyvän Tukholmassa.»

			4.

			Leskikuningatar Kristiina kävelee levottomana edestakaisin huoneessaan. Kunpa hän ei olisi suostunut koko yritykseen. Mutta oli tuntunut houkuttelevalta ajatus saada nähdä rakkain lapsensa, Kaarle Filip, Novgorodin tsaarina. Kuningatar Kristiina oli epäröinyt ja viivytellyt aikansa, mutta kunnianhimo oli lopulta vienyt voiton huolehtivasta äidinrakkaudesta, ja hän oli laskenut vasta yksitoistavuotiaan herttuan Viipuriin, mistä venäläisen lähestyskunnan oli määrä hakea tuleva tsaarinsa.

			Mutta silloin se oli alkanut, yötä päivää kestävä pelko pienen herttuan turvallisuudesta. Joka aamu noustessaan kuningatar oli tuntenut itsensä vieläkin väsyneemmäksi kuin illalla vuoteeseen mennessään. Painajaisunissa hän näki kauheita tapahtumia, joiden uhriksi herttua oli joutunut kohta ylitettyään levottoman Venäjän rajan.

			Onko Novgorodin tsaarin kruunu tämän kaiken arvoinen? Kaarle Filip kaukana vieraalla maalla, missä uusi vallankumous milloin tahansa voi pyyhkäistä hänet olemattomiin, ja hän, kuningatar Kristiina, täällä Ruotsissa alituisena seuranaan omat, synkät ajatuksensa. Ei, menköön tsaarin kruunu jollekulle toiselle, hän haluaa takaisin poikansa.

			Ja niin leskikuningatar nielee ylpeytensä ja pyytää kuningas Kustaa Aadolfia kiireesti lähettämään Viipuriin sanan, että herttua Kaarle Filip palaisi heti takaisin Tukholmaan. Olihan sisä-Venäjällä valittu suuriruhtinaaksi Mikael Romanov, jonka käsiin suuri osa valtakuntaa jo oli joutunut.

			Kuningatar Kristiina pysähtyy ikkunan ääreen. Kunpa sanansaattaja olisi ehtinyt Viipuriin ennen Kaarle Filipin lähtöä!

			Aluksi kaikki oli näyttänyt hyvältä. Vielä Kaarle IX:n eläessä armeijan ylipäällikkö Jaakko de la Gardie valloitti Novgorodin, jonka asukkaat valitsivat suuriruhtinaakseen silloisen kruununprinssin, Kustaa Aadolfin. Kun Kaarle kuitenkin pian kuoli ja Kustaa Aadolf seurasi isäänsä Ruotsin valtaistuimelle, koko hanke raukeni. Venäläiset eivät tietenkään halunneet tsaarikseen Ruotsin kuningasta, mikä olisi merkinnyt molempien valtakuntien yhtymistä personaaliunioniksi.

			Tarmokkaan Jaakko de la Gardien onnistui kuitenkin painostaa venäläiset valitsemaan Ruotsin kuninkaan veljen Kaarle Filipin uudeksi tsaariksi. Tämä oli saattanut leskikuningattaren vaikeaan asemaan. Toisaalta hän kyllä olisi halunnut mielellään nähdä suuriruhtinaan kruunun lempipoikansa päässä, mutta toisaalta hän pelkäsi laskea Kaarle Filipiä luotaan. Poikahan oli vielä niin nuori, vasta lapsi.

			Kuningatar Kristiina oli siirtänyt Kaarle Filipin matkaa kerran toisensa jälkeen vedoten milloin nuoren herttuan opintoihin, milloin epäedulliseen vuodenaikaan.

			Niinpä ruotsalaisten viivytellessä otollinen hetki liukui käsistä, ja Mikael Romanov valittiin suuriruhtinaaksi.

			Viimein, monen tuskallisen yön odotuksen jälkeen, kuningattaren lähetti saapuu ja ilmoittaa herttua Kaarle Filipin olevan paluumatkalla Ruotsiin.

		

	
		
			KOLMAS LUKU

			1.

			On vuosi 1612. Hiljaisena ja täynnä tuhon uhkaa hämärtyy syysilta Tukholman kaupungissa. Porvarit sulkevat tavallista aikaisemmin ikkunaluukkunsa ja vetäytyvät taloihinsa.

			Nyt se voi alkaa – eivätkä he pysty puolustautumaan. Tanskan kuninkaan Kristian IV:n laivasto on ankkuroituna pääkaupungin edustalla ja saattaa minä hetkenä tahansa ryhtyä pommittamaan Tukholmaa. Niin … ja entä sen jälkeen?

			Aikovatko ylpeät juutit nousta maihin ja valloittaa itse pääkaupungin? Miten käy asukkaiden silloin? Porvareita puistattaa heidän ajatellessaan, mitä kaikkea tanskalaisten on kerrottu tehneen valloittamissaan kaupungeissa.

			Yön tunnit kuluvat hitaasti. Missä kuningas viipyy? Aikooko hän jättää pääkaupunkinsa viholliselle ja sijoittaa joukkonsa puolustusasemiin Tukholman ulkopuolelle?

			Kuningas on niin nuori, vasta kahdeksantoistavuotias. Miksi heidät onkaan jätetty vielä poikaiässä olevan johdettaviksi? Ja sota idässä Venäjää ja etelässä ikivanhaa vihollista Tanskaa vastaan!

			Tämä ei pääty hyvin. Eikö Tanska jo vuosi sitten valloittanut Kalmarin linnan ja kohta sen jälkeen Öölannin. No niin, Öölannin Kustaa Aadolf oli kyllä valloittanut heti takaisin, mutta mahtoikohan sekään olla hänen ansiotaan? Ja tänä keväänä Tanska oli ottanut haltuunsa vielä Elfsborginkin! Silloin oli luultu kaiken olevan lopussa. Ruotsin portti länsimerelle, Elfsborg, tanskalaisten käsissä! Idästä ja lännestä tanskalaiset joukot saattoivat nyt hyökätä kohti valtakunnan sydänalueita ja uhata Ruotsin itsenäisyyttä.

			Mutta silloin nuori kuningas oli innostanut koko kansan taisteluun vapautensa puolesta. Mikään uhri ei ollut liian suuri isänmaan ollessa kysymyksessä. Ja niin ruotsalaiset perääntyessään tuhosivat kaiken, mitä heidän oli pakko jättää tanskalaisille. He polttivat talonsa ja viljavarastonsa, niin että kun väsyneet viholliset saapuivat kyliin, he löysivät vain savuavia raunioita.

			Eikä siinä kyllin. Ruotsalaisia jäi vielä suuriin metsiinsä, mistä he yön pimeydessä arvaamatta hyökkäsivät nälkäisten ja unisten vihollisten kimppuun.

			Eipä siis ihme, että Kristianin sotilaat tulivat tyytymättömiksi ja kieltäytyivät marssimasta eteenpäin. He uhkasivat lopulta jopa kapinalla, niin että päälliköiden oli käännettävä joukkonsa takaisin.

			Mutta ruotsalaiset sotilaat, jotka olivat olleet mukana taisteluissa, kertoivat Tukholmassa ihmeellisestä Kustaa Aadolfista, joka itseään säästämättä usein istui vuorokausikaupalla ratsunsa selässä ja tuskin malttoi ummistaa silmiään edes keskiyöllä. Oli kuninkaan ansiota, sotilaat sanoivat, että Kristianin oli pakko vetää armeijansa pois.

			Ja meluten ja nauraen he tyhjensivät oluthaarikan toisensa jälkeen Kustaa Aadolfin kunniaksi.

			Porvarit kuuntelivat mielellään tuollaista puhetta. Mutta nyt pelko jäytää jokaisen mieltä. Onko kuningas jättänyt heidät pulaan? Antaako hallitsija pommittaa pääkaupunkinsa raunioiksi? Miksi kuningas ei jo tule?

			Tukholman kuninkaallisessa Tre Kronor -linnassa on vilkasta keskiyöstä huolimatta. Leskikuningatar on antanut pakata kaikki kalleudet ja tärkeimmät paperit suuriin, raudoitettuihin arkkuihin. Tanskalaiset voivat nousta maihin millä hetkellä tahansa ja ryhtyä piirittämään kaupunkia. Sitä ennen kuningatar Kristiina haluaa päästä pois Tukholmasta Gripsholman linnan vahvojen muurien suojaan.

			Ebba Brahe katselee arkkuja, joita kannetaan parhaillaan ulkona odottaviin vaunuihin. Kuningatar haluaa lähteä Gripsholmaan vielä tänä yönä.

			Ebba pyörittää sormessaan pientä kultasormusta. Sen on Kustaa Aadolf lahjoittanut hänelle ennen rintamalle lähtöä.

			»Saanko antaa tämän teille muistoksi eräästä aamusta, neiti kreivitär?» kuningas oli kysynyt pujottaessaan sormuksen Ebban sormeen. »Jos haluatte joskus tietää kohtalonne, pudottakaa sormus lähteeseen ja katsokaa, mitä silloin näkyy lähteen pinnassa. Vanha intialainen kultaseppä on valmistanut sormuksen ja se on täynnä vanhoja taikoja.»

			Kuningas oli nauranut niin kuin kauan sitten Visingsborgin metsässä, ja Ebba oli punastunut kuten aina, kun kuningas muistutti heidän ensi tapaamisestaan.

			Mutta siitä tuntuu olevan jo pitkä aika, ja kuningas on nyt jossain kaukana Jönköpingin tienoilla. Lähetti oli tuonut sanan, että Hänen Majesteettinsa oli sairastunut ja makasi kovassa kuumeessa.

			Kuningatar Kristiina oli pelästynyt. Tanskalaiset Tukholman edustalla ja kuningas sairaana. Kiireesti kuningatar oli alkanut järjestää muuttoaan Gripsholman linnaan. Hänen velvollisuutensahan äitinä oli toimittaa lapset turvaan. Ja kaikki kalleudet myös. Kukaan ei ainakaan voisi sanoa kuningatar Kristiinasta, että hän oli jättänyt mitään viholliselle.

			Kuningas sairaana, Ebba oli ajatellut levottomana kuullessaan lähetin sanoman. Hyvä Jumala, kunpa hän voisi matkustaa kuninkaan luo hoitamaan tätä. Mutta se oli tietenkin mahdotonta.

			Kohta puolenyön jälkeen kuningattaren vaunukolonna lähtee kaupungista, ja viimeisten vaunujen ajettua ulos portista kolkko hiljaisuus palaa kaupungin ylle.

			Viimein, suuren tornikellon lyötyä juuri kolme, kuuluu kaduilta hevosen kavioitten kopsetta. Porvarit jännittyvät kuuntelemaan. Tulevatko pelätyt juutit nyt?

			Sitten leviää tieto nopeasti talosta taloon. Kuningas on tullut Tukholmaan.

			Porvarit huokaisevat helpotuksesta. Nyt on kaikki hyvin, kun itse kuningas on paikalla. Pakottihan Kustaa Aadolf tanskalaiset perääntymään sisämaassakin. Kyllähän he olivat tietäneet koko ajan, ettei Hänen Majesteettinsa jätä heitä pulaan ja hylkää pääkaupunkiaan.

			Kustaa Aadolf kokoaa nopeasti joukkoja. Jo pari tuntia Tukholmaan paluunsa jälkeen hän kiiruhtaa Vaxholmaan. Nyt ei ole kysymys ainoastaan Tukholman puolustuksesta, hän tahtoo myös tuhota tanskalaisten laivaston. On vain toivottava, että tuuli pidättäisi Kristiania niin kauan saaristossa, että Kustaa Aadolf ehtisi saada tarpeeksi miehiä kokoon hyökätäkseen Ruotsin laivastolla tanskalaisten kimppuun.

			Mutta Kristian pelkää jo, että syysmyrskyt tulevat ja hän jää laivastoineen Vaxholman edustalle ruotsalaisten alkaessa hyökkäyksen. Niinpä hän, tuulen muututtua suotuisaksi, käskee nostaa ankkurit ja purjehtii vain päivä Kustaa Aadolfin saapumisen jälkeen takaisin Tanskan puolelle.

			2.

			Tukholman kuninkaallisessa linnassa juhlitaan herttua Juhanan ja prinsessa Maria Elisabetin häitä. Leskikuningatar istuu päivällispöydässä morsiusparia vastapäätä ja katselee tytärtään ja vävyään. Onneksi kaikki on nyt näin pitkällä, vaikka ei puuttunutkaan paljon, että Kaarlen ja hänen itsensä laatima suunnitelma olisi ajautunut karille. Papisto oli asettunut jyrkästi vastustamaan avioliittoa, koska Juhana ja Maria Elisabet olivat sisarusten lapsia.

			Mutta silloin kuningatar Kristiina oli suuttunut ja kirjoittanut omakätisesti kirkonmiehille, ettei avioliitto kuulunut hengellisen vaan ainoastaan maallisen lain piiriin. Kirkko oli perääntynyt, ja mitäpä se olisi voinut muutakaan tehdä kuningattaren ryhtyessä koko arvovallallaan ajamaan asiaa.

			Eihän näet kirkolla voinut olla edellytyksiä käsittää näin tärkeätä, valtakunnan turvallisuutta koskevaa asiaa, kuningatar Kristiina tuumi. Kuningasvainaja ja hänen puolisonsa, jotka tunsivat maata koskevat vaarat, ymmärsivät paremmin, mikä kulloinkin oli tarpeen. Ei hän, kuningatar, tietenkään halunnut loukata kirkkoa, mutta tässä tilanteessa hän ei voinut antaa periksi. Sen hän jo oli velkaa Ruotsin kansalle, joka luotti kuningashuoneen johtoon.

			Kristiina nyökäyttää tyytyväisenä päätään. Hän kyllä tietää, mikä kulloinkin on viisainta.

			Prinsessa Maria Elisabet istuu hajamielisen näköisenä vastavihityn aviomiehensä vieressä. Viime päivien hälinä ja touhu eivät ole sanottavammin häirinneet häntä. Hyvä, kun äiti on hoitanut kaiken ja jättänyt hänet rauhaan.

			Kuningatar katsoo tytärtään ja tyytymätön ilme leviää hänen kasvoilleen. Maria Elisabet on kyllä käyttäytynyt niin kuin tottelevaisen lapsen tuleekin, mutta tuo täysin välinpitämätön ilme kiusaa kuitenkin kuningatarta. Ei Maria Elisabet tosin erityisemmin välittänyt herttua Juhanasta – hehän ovat lapsesta saakka kasvaneet yhdessä kuin sisar ja veli – mutta Kristiina olisi toivonut edes tänään näkevänsä tyttären vähän iloisempana.

			Maria Elisabet elää kuitenkin omassa maailmassaan, jonne ei äiti eikä Juhana – vieraista puhumattakaan – voi häntä seurata. Vasta kun Kustaa Aadolf vie hänet ensimmäiseen tanssiin, hän hymyilee.

			Ebba Brahe seisoo toisten hovineitien seurassa ja katselee tanssivia. Miten komea Hänen Majesteettinsa onkaan, ja miten sirosti hän johtaa prinsessa Maria Elisabetia!

			Seuraavaan tanssiin kuningas hakee Ebba Brahen. Salin läpi käy kohahdus Kustaa Aadolfin kumartaessa kuningattaren hovineidille. Turhaan on koetettu arvata, kenet Hänen Majesteettinsa veisi toiseen tanssiin.

			Mutta Ebba ei huomaa uteliaita katseita eikä kuule kuiskutusta. Hän näkee vain kuninkaan, joka pitää hänen kättään omassaan ja ohjaa häntä monimutkaisissa askelissa.

			»Te olette kaunein täällä», Kustaa Aadolf kuiskaa.

			Yhä uudelleen kuningas hakee Ebban tanssiin. Hän näkee monet pettyneet neidonkasvot ja huomaa äitien juorunhaluisina painavan päänsä yhteen, mutta sillä ei ole väliä. Tansittakoot tänä iltana toiset tanssinhaluisia aatelisneitejä, hän haluaa nyt pitää vain Ebbaa kädestä ja tuntea tytön läheisyyden.

			Puolenyön aikaan kuningas taluttaa Ebban pois juhlasalista. Hän tuntee lukemattomat katseet selässään, mutta tänään se ei merkitse mitään. Hänen on puhuttava Ebban kanssa.

			He kulkevat kauas linnan toiseen päähän, minne musiikki juhlasalista ei enää kuulu.

			»Minulla on tärkeätä asiaa teille, neiti kreivitär. Minun täytyy sanoa se nyt, koska minun on pian lähdettävä matkalle.»

			Ebba katsoo hämmästyneenä Kustaa Aadolfiin. Mitä kuninkaalla voi olla sanottavana hänelle?

			»Ebba-neiti, minä rakastan teitä.»

			Kuninkaan kasvot ovat lähellä hänen kasvojaan, ja silmät ovat nyt aivan vakavat.

			Onko se otta? Voiko se olla mahdollista? Ei. Hän on varmasti käsittänyt väärin. Kuinka voisi itse kuningas rakastaa häntä, pientä hovineitoa.

			Mutta Kustaa Aadolf katsoo häneen ihmeellisillä silmillään, ja nyt niissä on jo melkein pyytävä ilme. Ebba punastuu hitaasti ja painaa päänsä alas.

			»Ebba, minä rakastan teitä. Sanokaa jotain. Olenko loukannut teitä?»

			Ebba puistaa päätään, mutta hän ei uskalla katsoa ylös. Kuningas rakastaa häntä, ihmeellinen nuori kuningas, josta koko hovi puhuu. Se on totta, vaikka se tuntuukin uskomattomalta.

			Kustaa Aadolf kohottaa Ebban kasvot ja katsoo häntä tarkkaan. Hänen ei tarvitse kysyä enää mitään, sillä tummat silmät kielivät kaiken. Ne kertovat hänelle rakkaudesta, nuoren tytön palvovasta ihailusta.

			Raju ilo täyttää Kustaa Aadolfin mielen, ja hän kietoo käsivartensa Ebban ympärille. Tyttö on hänen, mutta ei siksi, että hän on kuningas, vaan koska Ebba rakastaa häntä. Nyt on helppo lähteä matkallekin, sillä hänhän tietää, että Ebba odottaa hovissa hänen paluutaan.

			Kustaa Aadolf suutelee tummia hiuksia, suuria silmiä ja painaa lopuksi huulensa Ebban huulille.

			Ebba värähtää hänen sylissään, ja hento tytönruumis painautuu jännittyneenä häntä vasten. Kaikki ympärillä oleva on kadonnut, on vain kuningas, joka rakastaa Ebbaa.

			»Minä teen sinusta kuningattaren», Kustaa Aadolf kuiskaa hänen korvaansa. »Heti, kun tulen takaisin, meidät vihitään, ja sinut kruunataan Ruotsin kuningattareksi.»

			Ebba katsoo melkein pelästyneenä kuninkaaseen. Ei, ei kuningattareksi. Hänelle riittää, kun hän saa rakastaa kuningasta.

			Mutta Kustaa Aadolf hymyilee hänen hämmennykselleen.

			»Minun puolisoni on Ruotsin kuningatar ja meidän poikamme kruununprinssi.»

			Niin, niinhän se tietenkin on, vaikka se tuntuu vielä käsittämättömältä.

			»Sinusta tulee Ruotsin kaunein kuningatar.»

			Kustaa Aadolf painaa Ebban itseään vasten. Tyttö on niin nuori, niin kaunis. Kustaa Aadolf tuntee, että hänen sydämensä alkaa lyödä yhä nopeammin ja silmissä hämärtää.

			Kädet vavisten hän avaa hitaasti Ebban puvun napit. Ebba antaa sen tapahtua sanomatta mitään. Jostain menneisyydestä muistuu hänen mieleensä, mitä äiti on sanonut, mutta siitä tuntuu olevan jo niin kauan. Eikä äiti varmaankaan ollut koskaan kokenut mitään tällaista. Eihän äitiä ollut rakastanut itse kuningas, joka kyllä varmasti tietää, mikä on oikein ja mikä väärin.

			Kustaa Aadolf silittää hiljaa Ebban olkapäitä ja antaa käsiensä sitten liukua alemmaksi. Hän hipaisee kuin ohimennen pieniä rintoja ja painaa sitten päänsä tytön paljasta povea vasten. Millään ei ole enää väliä. Ebba on hänen.

			Ebba värähtää jokaisesta kuninkaan kosketuksesta. Koskaan hän ei ole kuvitellut tällaista olevankaan. Äiti ja äidin varoitukset ovat hävinneet. Jäljellä on vain nykyhetki ja kuningas, joka saa hänen koko ruumiinsa elämään.

			Kustaa Aadolf nostaa päätään ja painaa kasvonsa Ebban olkapäätä vasten. Intohimo vapisuttaa häntä, mutta hänen on hillittävä itsensä. Ruotsin tulevaa kuningatarta ei oteta näin, ei tällä tavoin salaa. Se alentaisi Ebban arvoa, eikä hän halua sitä.

			Kustaa Aadolf vetää puvun tytön ylle ja napittaa sen kiinni.

			Juhlasalissa leskikuningatar Kristiina on huomannut Kustaa Aadolfin poistumisen Ebban kanssa, ja hän puristaa raivoissaan kätensä nyrkkiin. Hovissa oli kyllä kuiskuteltu, että kuningas on rakastunut hänen hovineitiinsä, mutta hän ei ollut ottanut sitä vakavasti. Nuoren kuninkaan ympärillähän tietysti aina kulkee huhuja, mutta hän ei ole kiinnittänyt niihin sen enempää huomiota.

			Mutta tämä merkitsee jo jotakin. Kustaa Aadolf tanssii Ebban kanssa, ja kummankin kasvoilla on onnellinen hymy.

			Kuningatar Kristiina katselee heitä, ja häntä suututtaa yhä enemmän. Tätä vartenko hän on nähnyt vaivaa ja tehnyt työtä? Tuskin hän on saanut Juhanan naitetuksi turvallisesti Maria Elisabetin kanssa, kun Kustaa Aadolf alkaa katsella hänen hovineitiään.

			Ei, siitä ei saa tulla mitään! Eikö Kustaa Aadolf käsitä, mikä on hänen velvollisuutensa kuninkaana Ruotsin valtaistuinta kohtaan? Tosin sekä Kustaa Vaasa että Juhana III ottivat puolisonsa ruotsalaisen ylhäisaateliston piiristä, mutta Juhanankin ensimmäinen puoliso oli sentään ollut puolalainen prinsessa Katariina Jagellonica, jonka silloinen Suomen herttua Juhana oli nainut varmistaakseen asemaansa veljeään Eerikiä vastaan.

			Ei! Kustaa Aadolf ei saa ottaa puolisokseen Ebba Brahea, vaikka tytön isä olisikin Ruotsin ylhäisaatelistosta ja korkeassa valtakunnan drotsin virassa. Kustaa Aadolfin on tuotava Ruotsin kuningattareksi joku vierasmaalainen prinsessa, jonka avulla Ruotsi saa arvokkaita liittolaisia ja kenties tukea vaaran uhatessa. Sen Kustaa Aadolf on velkaa Ruotsin valtakunnalle.

			Kuningas tanssii parhaillaan Ebban kanssa. Tyttö on kyllä kaunis, mutta se ei nyt merkitse mitään. Kuninkaallisten avioliitoissa ei rakkaudella ole mitään osaa. Ja miten nopeasti tuollainen nuoren ihmisen rakastuminen unohtuukaan, sen kuningatar Kristiina ymmärtää paremmin kuin Kustaa Aadolf.

			3.

			Seuraavana päivänä Kustaa Aadolf saapuu yllättäen leskikuningatar Kristiinan luo. Kunnioittavasti hän suutelee äitiään poskelle ja alkaa sitten innokkaasti puhua.

			Hän on rakastunut neiti Ebba Braheen ja aikoo mennä naimisiin drotsi Maunu Brahen tyttären kanssa heti.

			Kuningatar pelästyy. Ollaanko jo näin pitkällä? Hänen olisi pitänyt olla varuillaan ja lähettää Ebba pois hovista, ennen kuin Kustaa Aadolf ehti tutustua tyttöön paremmin. Mutta voihan hän vieläkin vedota äidin vaikutusvaltaansa.

			»Olisin toivonut sinun ottavan puolisoksesi jonkun saksalaisen prinsessan», Kristiina-kuningatar sanoo hitaasti.

			Kustaa Aadolf katsoo hämmästyneenä äitiinsä.

			»Minä rakastan Ebbaa», sanoo hän.

			»Rakkaus ja Ruotsin kuninkaan avioliitto ovat kaksi eri asiaa», Kristiina sanoo painokkaasti.

			Äiti ja poika seisovat vastakkain, ja heidän välillään tuntuu olevan ylipääsemätön kuilu. Harmikseen Kristiina tuntee, ettei hänen auktoriteettinsa kenties ilman muuta riitäkään kääntämään kuninkaan mieltä toivottuun suuntaan. On siis toimittava viisaasti.

			»Te olette vielä nuoria molemmat», kuningatar jatkaa. »Avioliitto on tarkoitettu kestämään läpi elämän, hyvinä päivinä ja vastoinkäymisissä. Toivoisin sinun äitinäsi, että te molemmat malttaisitte vielä odottaa hiukan ja koetella tunteenne kestävyyttä.»

			Kuningatar Kristiina tarkkailee sanojensa vaikutusta. Kireä ilme näyttää hiukan lientyvän Kustaa Aadolfin kasvoilla. Oli hyvä vedota molempien rakastavien nuoruuteen ja pyytää heitä siirtämään häitä varmistuakseen tunteistaan.

			Kristiina hymähtää mielessään, vaikka hän pakottaakin kasvoilleen poikaansa hellästi rakastavan äidin ilmeen. Mitä merkitystä on tunteilla, kun on kysymys Ruotsin valtaistuimesta? Pelkkää nuorten kuvittelua. Ruotsin kuningattareksi on kerran kruunattava vierasmaalainen prinsessa, sen hän tietää.

			Mutta Kustaa Aadolf on rakastunut ja haluaa taluttaa alttarille kauniin Ebba Brahen. Nyt on oltava varovainen, ettei vain suututa kuningasta, joka voisi silloin vihapäissään korottaa aviopuolisokseen tuon tytön.

			On voitettava aikaa, Kristiina tuumii. Onneksi kuningas lähtee pian pois Tukholmasta, ja sillä välin voi tapahtua mitä vain. Kyllä hän, kuningatar Kristiina, osaa hoitaa tämän asian. Hienotunteisesti tietenkin, ettei Kustaa Aadolfin kiivas veri kuohahda.

			Kuningas katsoo vielä hiukan epäluuloisesti äitiinsä. Mutta Kristiina tuntee jo olevansa voitolla ja hymyilee lempeästi.

			»Sinä olet niin nuori, Kustaa Aadolf, ja elämä on pitkä. Äitinäsi toivoisin sinun löytävän onnen omassakin elämässäsi enkä haluaisi pakottaa sinua toimimaan vastoin sydäntäsi. Mutta nuoret ihmiset ovat kovin ehdottomia ja uskovat aina olevansa oikeassa. Vasta vuodet opettavat, että jokainen meistä voi erehtyä liian nopeissa ratkaisuissaan.»

			Kristiina lämpenee itsekin omista sanoistaan. Hän ei ole enää kuningatar vaan ainoastaan rakastava, huolehtivainen äiti. Äidin viisaudella hän haluaa estää omaa poikaansa syöksymästä onnettomuuteen.

			Kustaa Aadolf suostuu siirtämään häitä, Kristiina toteaa tyytyväisenä mielessään. Hän on jo epävarman näköinen. Ja aikaa myöten Kristiina voittaa kyllä.

			»Kuten jo sanoin, olisin toivonut sinun ottavan puolisoksesi jonkun ulkomaalaisen prinsessan, mutta jos ehdottomasti haluat itsellesi ruotsalaisen kuningattaren, ei kukaan ole sopivampi siihen kuin Ebba Brahe. Pyytäisin sinua kuitenkin odottamaan vielä joitakin vuosia.»

			Kuningatar Kristiinalla on varaa sanoa näin, sillä kuningas näyttää taipuvaiselta tekemään äidilleen mieliksi.

			4.

			Ebba Brahe seisoo Strömsholmin linnan ikkunassa ja katselee maantielle. Tällaista odottamista on jo jatkunut kokonaisen vuoden. Hän toivoo joka päivä näkevänsä kuninkaan seurueineen ratsastavan linnaan, mutta parhaillaan käynnissä oleva Venäjän sota aiheuttaa Kustaa Aadolfille paljon työtä, ja vain harvoin hän ennättää käydä katsomassa Ebbaa. Kuninkaan hellät kirjeet tuovat kyllä lohdutusta Ebban elämään, mutta muutoin kaikki on yksitoikkoista.

			Ja täällä on kuitenkin helpompi elää kuin Tukholmassa… Kuningatar Kristiina ei hyväksynyt häntä poikansa puolisoksi, hän tietää sen, vaikka siitä ei ole koskaan puhuttu. Sen sijaan kuningatar koetti kaikin mahdollisin tavoin vaikeuttaa hänen elämäänsä. Aina oli kuningatar häneen tyytymätön, milloin mistäkin asiasta.

			Eikä siinä kyllin. Kuningatar kertoi Tukholman linnassa Ebban rakkaudesta kuninkaaseen, ja Ebba joutui kaikkien pilkan kohteeksi. Lopulta Ebba pyysi kuninkaalta lupaa saada palata isänsä luo Visingsborgiin. Siihen kuningas ei kuitenkaan suostunut, mutta sen sijaan hän järjesti Ebban isoisänsä Kustaa Vaasan lesken kuningatar Katariina Stenbockin hoviin Strömsholmin linnaan.

			Täällä hän on turvassa kaikilta ilkeyksiltä, mutta päivät ovat pitkät, eikä Ebba voi mitään sille, että häntä yötä päivää kiusaavat synkät ajatukset. Unohtaako kuningas hänet, kun he eivät nyt tapaa edes niinkään usein kuin Tukholmassa? Kuningatar Kristiinahan oli vihjannut siihen suuntaan, että nuoren kuninkaan mieli on ailahtelevainen ja voi hyvinkin muuttua.

			Mutta sitä ei Ebba halua uskoa. Kuningashan kirjoittaa hänelle ja vakuuttaa, että jos hän vain odottaa kärsivällisesti, leskikuningatar kyllä suostuu ennen pitkää heidän avioliittoonsa.

			Kuningas oli pyytänyt kreivi Maunulta Ebbaa puolisokseen, ja kreivi tietysti antoi suostumuksensa. Mutta kuningatar Kristiina oli jyrkästi poikansa valintaa vastaan, ja hänen onnistui taivuttaa puolelleen vieläpä valtakunnan kansleri Axel Oxenstierna.

			Kuninkaan avioliiton pitää hyödyttää valtakuntaa, molemmat olivat selittäneet, ja siksi hänen on otettava puolisokseen joku vierasmaalainen prinsessa.

		

	
		
			NELJÄS LUKU

			1.

			Tanskaa vastaan käydyn sodan päätyttyä vuonna 1613 Knäredin rauhaan Ruotsi-Suomi oli edelleenkin sodassa Venäjää vastaan. Tilanne oli tosin helpottunut, kun Tanskan rintamalta saatettiin siirtää joukkoja valtakunnan itärajalle. Toisaalta kuitenkin Mikael Romanovin noustua Venäjän valtaistuimelle maassa oli tapahtunut kansallinen nousu, mikä aiheutti ylipäällikkö Jaakko de la Gardielle suuria vaikeuksia.

			Jaakko de la Gardien, Juhana III:n aviottoman tyttären Sofia Gyllenhielmin ja mainehikkaan sotasankarin Pontus de la Gardien pojan, onnistui kuitenkin etevän suomalaisen alipäällikkönsä Eevert Hornin avulla pitää ruotsalaisten joukkojen hallussa valloitetut alueet, vaikka venäläisten hyökkäykset tulivatkin yhä kiivaammiksi.

			Vuoden 1614 alussa saapui itse Kustaa Aadolf oppimaan sotataitoa päälliköidensä johdolla. Kuninkaan matka sattui juuri kriitillisimpään ajankohtaan, kun venäläiset yrittivät murtaa Ruotsi-Suomen Ivangorodista Laatokanlinnaan ulottuvaa linnoitusjärjestelmää.

			Kaikki merkit ennustivat itäisellä rintamalla tapahtuvia tappioita ja menetyksiä. Kuninkaan saavuttua Pohjanlahden ympäri ja asetuttua asumaan Turun linnaan syttyi vanha kunnianarvoisa linna tuleen ja tuhoutui pahasti.

			Kerrottiin, että huhtikuun 20. päivänä kuningas oli juuri istuutunut illallispöytään suuressa, Juhana-kuninkaan rakennuttamassa salissa, kun tuli pääsi valloilleen. Sammutusyrityksistä huolimatta tuli sai sellaisen vallan, ettei mitään irtaimistosta voitu pelastaa. Kuninkaan matkatavaratkin paloivat, sillä Hänen Majesteettinsa kielsi huolehtimasta niistä, ennen kuin vankityrmässä olevat vangit oli saatu turvaan.

			Turun linnanpäällikkö Juhana de la Gardie, Jaakko de la Gardien veli, tarkasteli seuraavana päivänä mietteissään tulen tuhoja. Hyvää tämä ei tiennyt. Eihän ollut toki koskaan aikaisemmin sattunut, että valtakunnan kuninkaan saapuessa maahan linna olisi syttynyt palamaan.

			Menetyksiä tämä kaikki varmaan merkitsi. Suomella tosin ei ollut nyt hätää, sillä olivathan ruotsalaiset joukot jo ehtineet samota kauas Novgorodin alueelle, mutta pystyisikö veli Jaakko pitämään valloittamansa alueet. Levottomuutta herättäviä uutisia kuului rintamalta jo nyt. Kunpa ei vain Hänen Majesteettinsa vaarantaisi kallisarvoista henkeään.

			Linnanpäällikön synkistä mietteistä huolimatta Ruotsin armeijan onnistui kohta kuninkaan saavuttua valloittaa jo menetetty Audova takaisin.

			Kun oli saatu muitakin sotilaallisia menestyksiä, Kustaa Aadolf uskoi venäläisten olevan halukkaita rauhaan ja jätti rauhanneuvottelut Eevert Hornille. Kuninkaan aluevaatimukset olivat kuitenkin liian suuret – hän tahtoi koko Novgorodin läänin Ruotsi-Suomelle. Moskova kieltäytyi luovuttamasta Novgorodia ja antoi Ruotsin kuninkaan ymmärtää, että venäläiset olivat valmiit uhraamaan henkensä jokaisen kylänkin puolesta.

			Kustaa Aadolf ei kuitenkaan suostunut tinkimään aluevaatimuksistaan, ja niin ajautuivat rauhanneuvottelut umpikujaan.

			2.

			Ebba Brahe kääntelee käsissään kuninkaan kirjettä ja kyynelet valuvat pitkin poskia. Kuinka ilkeä voikaan kuningatar Kristiina olla! Eikö hän, Ebba, ollut väistynyt kuningattaren tieltä ja toivonut ainoastaan silloin tällöin saavansa tavata kuninkaan? Mutta sekin oli kuningattaren mielestä liikaa. Hän ei tahtonut Ebbaa ainoastaan pois Tukholman linnasta vaan myös poikansa sydämestä.

			Tuskin kuningas oli ehtinyt palata Ruotsiin, kun hänen oli taas lähdettävä takaisin rintamalle rauhanneuvottelujen katkettua. Hän oli kuitenkin luvannut käydä tapaamassa Ebbaa, mutta sitä kuningatar Kristiina ei tahtonut. Ja kun muu ei auttanut, ei vetoaminen äidin asemaan eikä edes kieltäminen, kuningatar yksinkertaisesti paneutui vuoteeseen ja antoi linnanlääkärin selittää nuorelle kuninkaalle, ettei kuningattaren sairaus ollut suorastaan hengenvaarallista mutta että häntä oli sydämen kohdalla tuntuvien ankarien pistojen takia varjeltava kaikilta mielenliikutuksilta.

			Ja niin Kustaa Aadolf antoi pelottaa itsensä ja lupasi jäädä sairaan kuningattaren luo. Tarjoutuipa hän siirtämään matkansakin, mutta siitä kuningatar ei halunnut kuulla edes puhuttavan. Velvollisuudethan oli sentään hoidettava, vaikka kuningatar olisikin sairas.

			Ebba tietää tuon kaiken. Kuningatar ei häikäile käyttää mitään keinoja ajaakseen tahtonsa läpi.

			Ebba katselee kuninkaan kirjettä ja lukee yhä uudelleen noita rakkaita sanoja.

			»Olin toivonut, että olisin saanut puhua kanssasi, rakkaimpani, sanoakseni sinulle jäähyväiset. Pelkään, että kestää kauan, ennen kuin saan taas nähdä Sinut ja puhua kanssasi. Siksi lähetän Sinulle tämän pienen lemmikin, josta saksalaiset käyttävät nimeä ’Vergiss mein nicht’ – älä unohda minua – ja toivon, että pysyt uskollisena minulle, joka aina olen ajatteleva sinua.»

			Ebba sulkee silmänsä. Miten vaikeata elämä onkaan. Kuningas jossain kaukana Venäjän rintamalla – ja hän itse täällä Strömsholmin linnassa.

			Ja sota on vaarallista ja Kustaa Aadolf niin rohkea… Mutta ei, sellaista hän ei halua ajatella.

			3.

			Kustaa Aadolf nojaa laivan kaiteeseen ja tuijottaa eteensä katkera ilme kasvoillaan. Nyt se siis on tapahtunut. Äiti-kuningatar on voittanut ja hän hävinnyt. Hänen oma onnensa on uhrattu valtakunnan hyväksi.

			Vakuuttavasti kuningatar Kristiina oli puhunut hänelle hänen velvollisuudestaan isänmaata kohtaan. Ruotsin tulevan kuningattaren pitää tuoda mukanaan huomattavia ulkopoliittisia voittoja, rakkaudesta ei nyt ole lainkaan kysymys. Ja mitäpä merkitsisi hetken ihastus suuren velvollisuuden rinnalla, oli Kristiina selittänyt.

			Kuninkaan mieliharmiksi kansleri Axel Oxenstiernakin oli kannattanut kuningatarta. Velvollisuus ennen kaikkea, rakkaus tulisi kyllä ajan mittaan.

			Ja hän oli lopuksi suostunut taas siirtämään häitä. Mutta syvällä sydämessään Kustaa Aadolf tuntee, että hän on hävinnyt. Mustatukkaisesta Ebbasta ei koskaan tule Ruotsin kuningatarta. Kustaa Aadolf on kuningas, ja kuninkaana hänellä ei ole oikeutta onneen niin kuin jokaisella tavallisella ihmisellä. Ensin valtakunta, sitten hän itse, kuningas, ja hänen omat mielihalunsa – jos ne sattuvat sopimaan Ruotsin kuningaskunnan etuihin.

			Kustaa Aadolf puristaa käsiään nyrkkiin. Koskaan eivät Ruotsin herrat tule ymmärtämään, mitä tämä uhraus on merkinnyt hänelle. Hän on omantunnontarkasti hoitava velvollisuutensa maata kohtaan, mutta vierasmaalaista prinsessaa hän ei tuo kuningattarekseen. Hoitakoon joku toinen kysymyksen kruununperimyksestä.

			Kuningas hymähtää ivallisesti. Äiti-kuningatar oli kehottanut häntä katsomaan itselleen sopivaa puolisoa saksalaisten prinsessojen joukosta. Hänet on tosin saatu näin pitkälle, mutta koskaan hän ei tuo saksalaista ruhtinatarta Ruotsiin. Jääköön Ebba hänen ainoaksi rakkaudekseen.

			Ruotsilla ei ole kruununperillistä, Axel Oxenstierna oli selittänyt. Ei, ei ole. Mutta Kaarle Filipistä voisi tulla hänen seuraajansa. Onpa hän jo kehottanut veljeään nopeasti katsomaan itselleen sopivaa puolisoa. Esimerkiksi saksalaisten prinsessojen joukosta, niinhän äiti-kuningatar oli toivonut.

			Kustaa Aadolf oli näin sanoessaan tuntenut saavansa hiukan korvausta kaikesta siitä, mitä oli kärsinyt. Kuningatar ja valtakunnankansleri olivat katsoneet häneen kauhistuneina, mutta hän oli isällisesti taputtanut veljeään olalle.

			Kuningas tuijottaa vihertävää merta. Hän on nyt matkalla valtakunnan itärajalle. Ensin on saatava aikaan rauha, mutta sen jälkeen hän palaa takaisin Tukholmaan ja vihityttää itsensä Ebban kanssa. Ebba on luvannut odottaa häntä ja pysyä hänelle uskollisena.

			Kustaa Aadolfin mieli nousee taas. Hän hankkii Ruotsille mainehikkaan rauhan, Venäjä saa luovuttaa suuria alueita, ja sitten hän tulee voittokulkueessa Ruotsiin. Hän on sotasankari, jota kukaan ei voi enää vastustaa, ja hän ottaa puolisokseen Ebban.

			4.

			Kesällä 1615 vähän ennen kuninkaan lähtöä Venäjän sotaan Jaakko de la Gardie saapuu odottamatta Strömsholmin linnaan. Ebban sydän alkaa lyödä kiivaasti hänen tuntiessaan Kustaa Aadolfin läheisen ystävän ja etevimmän sotapäällikön. Onko kuningas lähettänyt Jaakko-herran hänen luokseen?

			Hetken välähtää toivo Ebban mielessä. Ehkä kaikki on järjestyksessä, ja Jaakko-herra tulee ilmoittamaan hänelle, että kuningatar on suostunut kuninkaan ja hänen avioliittoon.

			Jaakko de la Gardie näyttää epäröivän, mutta sitten hän notkistaa toisen polvensa Ebban edessä.

			»Ebba-neiti, asia jonka haluaisin sanoa Teille on jo kauan ollut mielessäni. Mutta minä tahdoin odottaa ja antaa Teille aikaa.»

			Ebban sydän lyö yhä kiivaammin. Mitähän Jaakko-herra mahtaa tarkoittaa?

			»Ebba-neiti, minä rakastan teitä. Haluatteko suostua minun puolisokseni?»

			Ebban sydän tuntuu aivan käpristyvän kokoon. Sitäkö se vain olikin? Ja vaistomaisesti Ebba astuu askelen taaksepäin.

			»Ei, ei», hän kuiskaa.

			Jaakko-herra katsoo häntä pitkään ruskeilla silmillään.

			»Minä olisin teille aina hyvä.»

			Mutta Ebba puistaa päätään.

			»Se on mahdotonta», hän sanoo hiljaa. »Minä olen luvannut uskollisesti odottaa Hänen Majesteettinsa paluuta.»

			Jaakko-herra hätkähtää.

			»Minä olin ymmärtänyt, että – että …»

			Hyvä Jumala, mitä hän onkaan tehnyt! Onko hän kosinut kuninkaan rakastettua? Mutta kuningatar Kristiinahan oli vakuuttanut, että kaikki on jo lopussa kuninkaan ja Ebbaneidin välillä.

			Ebba arvaa Jaakko-herran hämmennyksestä tämän ajatukset. Kuningatar on siis yllyttänyt Jaakko de la Gardien kosimaan Ebbaa, jotta ehkä näin saisi Ebban pois tieltä. Harmin ja pettymyksen kyynelet kohoavat hänen silmiinsä.

			»Älkää, Ebba-neiti, älkää!» Jaakko-herra hätääntyy. »Minä en halunnut loukata teitä. Olen käsittänyt väärin. Suokaa anteeksi.»

			Jaakko-herran silmät katsovat melkein rukoillen Ebbaan.

			»Ette te ole loukannut minua», Ebba sanoo. »Ettehän te voinut tietää. Mutta minä olen luvannut odottaa Hänen Majesteettinsa paluuta.»

			Jaakko de la Gardie nousee seisomaan.

			»Minä ymmärrän», hän sanoo. »Mutta jos te, Ebba-neiti», Jaakko-herra tuntuu hetken epäröivän, »mutta jos te joskus tarvitsisitte uskollista ystävää, niin minä olisin onnellinen saadessani palvella teitä.»

			Ebba hymyilee kyyneltensä läpi.

			»Kiitos, Jaakko-herra.»

		

	
		
			VIIDES LUKU

			1.

			Saavuttuaan itärintamalle Kustaa Aadolf aloittaa heti voimakkaan hyökkäyksen Pihkovaa vastaan. Hän toivoo rauhaa Venäjän kanssa ja arvioi vihollisten olevan halukkaampia lopettamaan sodan, mikäli Ruotsin joukkojen onnistuisi valloittaa melkein voittamattomana pidetty Pihkova.

			Pihkova osoittautuu kuitenkin maineensa veroiseksi, ja vaikka lähes kahdeksantuhatta sotilasta piirittää kaupunkia joka puolelta, se pitää sitkeästi puoliaan.

			Kohta kuninkaan ryhdyttyä piiritykseen armeijaa kohtaa raskas menetys Eevert Hornin, Jaakko de la Gardien lähimmän miehen kaatuessa. Hornia oli varoitettu ottamasta ylleen helposti tunnettavaa sotapäällikönasuaan, mutta Horn oli nauraen torjunut kaikki neuvot.

			Hornin kaatuminen ei merkitse ainoastaan taitavan ja urhoollisen soturin kuolemaa, vaan hänessä kuningas menettää myös hyvän ystävän. Sitä paitsi Horn on ollut aivan erikoisesti perehtynyt piiritystekniikkaan, ja hänen taitojaan kaivattaisiin kipeästi Pihkovan edustalla.

			Hornin kaaduttuakin jatketaan piiritystä. Kaupungin ympärille pystytetään linnoitetut leirit, mutta saartorenkaan puristuksessakin kaupunki osoittautuu yhä sitkeäksi.

			Alakuloisuus täyttää Kustaa Aadolfin mielen hänen ratsastaessaan tarkastamassa sotilasleirejä eräänä elokuun päivänä. Kaikkialla on kurjuutta. Ihmisillä ei ole ruokaa eikä vaatteita, ja hänen omat sotilaansakin kärsivät puutetta. Sodan jalkoihin jääneen siviiliväestön osa on kuitenkin pahin.

			Mitä kaikkea olikaan kertonut hollantilainen lähetyskunta, joka oli tullut Venäjälle tarkoituksenaan välittää rauhaa molempien sotivien valtakuntien välillä! Eräässä kylässä he olivat tavanneet ratsumiehiä, jotka kauhistuneina olivat näyttäneet pientä mökkiä, josta olivat juuri tulleet. Ratsumiehet olivat menneet sisälle ja pyytäneet mökissä asuvalta naiselta jotain syötävää. Kun vaimo oli sanonut, ettei hänellä ole mitään, he olivat itse alkaneet etsiä ja löytäneet lopuksi säkin, jossa oli keitettyä lihaa.

			Nälkäisinä he olivat alkaneet syödä, mutta nähdessään sen vaimo oli purskahtanut itkuun ja sanonut, että jos he tietäisivät, mitä parhaillaan söivät, he jättäisivät sen.

			Ratsumiehet olivat katsoneet epäluuloisina vaimoon ja kysyneet, mitä lihaa säkissä sitten oli.

			»Se oli minun lapseni», vaimo oli itkien kertonut. »Sudet tappoivat sen ja minä keitin ruumiin saadakseni edes jotain syötävää.»

			Järkyttyneinä ratsumiehet olivat lähteneet mökistä voimatta syödä koko päivänä.

			Hollantilainen lähetyskunta oli kertonut paljon vastaavanlaisia tapauksia. Kustaa Aadolf puistaa mietteissään päätään. Kunpa hänen onnistuisi saada Pihkova antautumaan ja rauha aikaan. Piirityksen venyessä yhä pitemmäksi elämä käy leireissä raskaaksi.

			»Mitä Teidän Majesteettinne ajattelee niin masentuneen näköisenä?»

			Kustaa Aadolf hätkähtää ja katsoessaan taakseen hän näkee rouva Margareta Slotsin, hollantilaisen insinööriupseeri Andries Sersandersin puolison.

			Margareta-rouva istuu miesten tapaan hajareisin hevosensa selässä. Hän on kaunis nuori nainen, tuskin yli kahdenkymmenen. Mahonginvärinen tukka on kammattu taaksepäin, silmät ovat vilkkaat, ja hymyssä on jotain itsevarmaa ja valloittavaa.

			»Margareta-rouva, teidän ei pitäisi ratsastaa yksin. Tämä ei ole sopiva paikka nuorelle naiselle.»

			Kuninkaan ääni on vilpittömän huolestunut. Mutta Margareta Slots naurahtaa.

			»Teidän Majesteettinne tarkoittaa, että minun pitäisi istua päivästä toiseen pienessä mökissämme leirissä. Se olisi sentään liikaa. Tarvitsen raitista ilmaa ja liikuntoa kestääkseni elämää leirissä.»

			»Minä tarkoitan, että teidän ei olisi koskaan pitänyt tulla tänne. Sota ja sotilasleirit eivät ole nuoria naisia varten.»

			Margareta-rouva naurahtaa matalasti ja vilkaisee Kustaa Aadolfiin.

			»Teidän Majesteettinne mielestä minun olisi täytynyt jäädä Hollantiin ja odottaa siellä, kunnes Pihkova antautuu. Ja nuo tuolla voivat kuitenkin olla sisukkaita», Margareta Slots nyökäyttää päällään linnoitusta kohti. »Eihän vielä kenenkään ole onnistunut valloittaa Pihkovaa.»

			Kustaa Aadolf nyökkää. Tavallaan nuori rouva on oikeassa. Linnoitusupseerin vaimona hän joutuisi olemaan enimmäkseen erossa miehestään, ellei seuraisi tätä rintamalle.

			»Jos en olisi tullut tänne, asuisin nyt yksin Amsterdamissa, kävisin ystävättärieni luona ja keskustelisin heidän kanssaan käsitöistä, taloudenpidosta ja lapsista. Se olisi pahinta mitä tiedän. Inhoan naisia ja heidän pientä elämäänsä. Sotakin on hauskempaa. Siinä on ainakin jännitystä.»

			»Mutta se on vaarallista huvia naiselle», Kustaa Aadolf jatkaa. »Sotilasleirien ulkopuolella saattaa liikkua vihollisia – emmehän voi luottaa siviiliväestöönkään.»

			Rouva Margareta heilauttaa päätään.

			»Minä en pelkää, Teidän Majesteettinne. Yksitoikkoisuus on pahempaa kuin vaara.»

			Kustaa Aadolf vilkaisee Margareta Slotsiin. Tämä istuu varmasti, hiukan huolettomasti satulassa. Mikähän on saanut Andries Sersandersin ottamaan sotaan mukaan kauniin vaimonsa? No niin, ehkäpä elämä sotilasleirissä on siten hiukan siedettävämpää. Mutta kaunis rouva on, liiankin kaunis tänne villiintyneiden sotilaiden joukkoon.

			»Joskus toivon sentään, että saisin olla yhden päivän välillä Amsterdamissa», Margareta-rouva sanoo ja hänen kasvoilleen tulee haikea ilme. »Saada edes kerran nukkua omassa kunnon sängyssään ja syödä hyvää ruokaa ehjiltä lautasilta. Ja ajaa vaunuissa pitkin Amsterdamia ja käydä ompelijalla.»

			Margareta Slots katsoo kuninkaaseen ja nauraa niin, että valkoiset hampaat välkkyvät.

			»Mielettömiä ajatuksia vai mitä, Teidän Majesteettinne? Mutta piiritys on sodassa ikävintä. Silloin ollaan vain paikoillaan ja odotetaan vihollisen luopuvan vastarinnasta. Minä pidän hyökkäyksistä.»

			Margareta-rouvan hymy on ärsyttävä. Mitä hän mahtaa tarkoittaa huomautuksellaan hyökkäyksistä, Kustaa Aadolf ajattelee. No, ei mitään erikoista tietenkään. Paikallaanolo on todella ikävää ajan mittaan.

			»Jokainen aamu ja päivä ja ilta ovat samanlaisia. Joskus tekisi mieli kutsua luokseen joitakin vieraita ja järjestää kutsut. Se auttaisi kestämään taas yksitoikkoisuutta. Mutta se on mahdotonta, mehän olemme sodassa.»

			»Ei sota minun nähdäkseni mitenkään estä teitä järjestämästä kutsuja kotiinne», Kustaa Aadolf sanoo. »Armeijahan on paikoillaan ja odottaa, niin kuin sanoitte, vain Pihkovan antautumista.»

			Margareta Slots kääntyy satulassaan ja vilkaisee kuninkaaseen.

			»Entä olisiko minulla siinä tapauksessa kunnia nähdä Teidän Majesteettinne luonani?»

			Kustaa Aadolf säpsähtää. No niin, mitäpä pahaa siinä olisi, vaikka hän menisikin. Hänen upseerinsa rouva kutsuu vieraita luokseen sodan arjen keskellä. Siinä ei pitäisi olla mitään arveluttavaa.

			Margareta Slots tarkkailee Kustaa Aadolfia sivulta päin. Kuningas epäröi, mutta kiittää sitten kutsusta.

			»Tervetuloa illalla, Teidän Majesteettinne.»

			Margareta Slots ratsastaa pois ja Kustaa Aadolf jää katsomaan hänen jälkeeensä. Andries Sersandersilla on todella kaunis vaimo. Yksitoikkoisuus on pahempaa kuin vaara, Margareta-rouva oli sanonut. Niin kai se onkin…

			Tuolla mäen rinteessä on Sersandersin majapaikka. Ja sinne siis järjestetään juhlat keskellä Pihkovan piiritystä. Kustaa Aadolf hymähtää. Täytyy kai olla nainen keksiäkseen jotain tällaista.

			Saapuessaan illalla Sersandersin mökille kuningas pysähtyy ihmeissään kuuntelemaan. Sisältä ei kuulu mitään ääniä, vaikka kynttilät näyttävätkin olevan sytytetyt. Kustaa Aadolf antaa huoveilleen merkin taluttaa hänen hevosensa talliin ja jäädä odottamaan.

			Kuninkaan hämmästys kasvaa, kun hän astuu sisään. Ulkoapäin harmaa, tyypillinen venäläistalo on sisältä verhoiltu kokonaan itäintialaisilla seinävaatteilla. Lattialla on lämminvärinen, paksu matto ja suuria tyynyjä, katosta roikkuu suitsutusastia.

			Kustaa Aadolf pyyhkäisee kädellä otsaansa. Onko tämä totta vai onko sota saanut hänet näkemään harhakuvia? Aivan rintaman lähellä on täydellinen itäintialainen maailma.

			Margareta Slotsin iloinen nauru keskeyttää Kustaa Aadolfin mietteet. Nuori rouva on pukeutunut itsekin itämaiseen asuun, johon kuuluu kirjavasta silkistä valmistettu pusero, pitkät, leveälahkeiset housut ja kauniisti kirjaillut tohvelit. Margareta-rouvan tukka on valloillaan ja putoaa kiharoina olkapäille. Hän liikkuu pehmeästi.

			Margareta-rouva viittaa kuningasta istuutumaan tyynylle matalan pöydän eteen.

			Kustaa Aadolf istuutuu kykenemättä vieläkään tajuamaan kaikkea. Keskellä sotaa ja kurjuutta on maailma, josta ei tunnu puuttuvan mitään.

			»Saanko tarjota Teidän Majesteetillenne kuumaa riisiviiniä?» Margareta Slots kysyy.

			Kustaa Aadolf nyökkää. Nyt hän ymmärtää Andries Sersandersin rouvan kutsut. Tänne ei ole pyydetty ketään muita kuin hänet. Oikeastaan hänen pitäisi nousta ja lähteä – onhan kysymyksessä hänen upseerinsa vaimo – mutta hän jää kuitenkin paikoilleen. Voihan hän hetken keskustella täällä.

			Margareta Slots istuutuu tyynylle pöydän ääreen ja kohottaa lasiaan.

			»Teidän Majesteettinne viihtymiseksi!»

			Hän katsoo Kustaa Aadolfia ja hymyilee. Kustaa Aadolfista tuntuu, että hänen pitäisi lähteä, mutta hän jää istumaan edelleenkin. Voihan hän vielä hetken nauttia tästä oudosta ympäristöstä. Ulkona odottavat kuitenkin taas vain velvollisuudet.

			Kuningas kohottaa lasiaan ja tyhjentää sen. Viinissä on vieras tuntu niin kuin koko huoneessakin.

			Margareta Slots nojautuu taaksepäin. Intialaisen silkin läpi saattaa aavistaa hänen hyvinmuodostuneen vartalonsa. Hän ei naura enää, hän vain katsoo kuningasta.

			Kustaa Aadolf tuntee, että hänen verensä alkaa kiertää nopeammin. Vielä viimeisen kerran hän ajattelee, että hänen täytyisi lähteä, mutta se ei tunnu enää niin tärkeältä.

			Kustaa Aadolf vetää Margareta Slotsin vierelleen ja painaa ahnaasti huulensa tämän huulille. Tämähän oli ollut tarkoituskin. Margareta Slots vastaa hänen suudelmaansa ja koko ruumista vavisuttaa intohimo.

			Kustaa Aadolf tuntee hänen jännittyvän sylissään ja näkee vartalon muodot ohuen puvun läpi. Kaikki muu on nyt yhdentekevää.

			Kustaa Aadolfin herätessä aamulla kalpea päivänvalo kuultaa jo verhojen läpi. Hetken hän katsoo oudoksuen ympärilleen, mutta kohottautuu sitten istumaan. Margareta Slots makaa hänen vieressään alastomana.

			Kustaa Aadolf kääntää päänsä pois. Minkälaiseen tilanteeseen hän onkaan antanut houkutella itsensä! Ja kaiken lisäksi toisen vaimon, vieläpä oman upseerinsa vaimon kanssa. Hyvä Jumala, miten tämä kaikki voi olla mahdollista. Ja mitä hänestä nyt ajatellaan sotilasleirissä! Kaikki tietävät jo tietysti, että Hänen Majesteettinsa on mennyt illalla Sersandersin majapaikkaan ja viipynyt siellä koko yön.

			Ja missä on Andries Sersanders? Komennuksella tietysti jossain Pihkovan toisella puolella. Sen Margareta-rouva oli varmasti tiennyt eilen. Siksi hän olikin kutsunut kuninkaan luokseen. Ja kuningas oli ollut niin tyhmä, että oli mennyt suoraan hänelle viritettyyn ansaan.

			Kustaa Aadolf kääntyy katsomaan Margareta Slotsia. Mikä tämä Andries Sersandersin vaimo oikein on? Kevytmielinen nainen tietysti. Nyt hän ymmärtää, miksi Margareta-rouva matkustaa miehensä mukana rintamalta toiselle. Tämä on tavallista elämää hänelle. Aina aviomiehen kääntäessä selkänsä rouva kutsuu upseereita luokseen, joskus jopa kuninkaan itsensä. Siksi hän kuljettaa mukanaan itämaisia verhoja ja tyynyjä, suitsutusta ja riisiviiniä. Niiden avulla hän luo ympäristön, joka saa sotilaat unohtamaan kovan todellisuuden.

			Nyt päivänvalossa tämä sisustus ei vaikuta enää niin ihmeelliseltä. Kirjavien verhojen välistä pilkottaa venäläisen talon harmaa seinä ja matto on pahasti kulunut. Illalla kynttilöiden palaessa kaikki näytti toisenlaiselta.

			Kustaa Aadolf nousee ja vetää takin ylleen. Miten hullu hän onkaan ollut! Tavallisen, armeijan mukana kulkevan hetairan hän on antanut vietellä itsensä. Ja mitä sanoisi Ebba, jos hän tietäisi? Kustaa Aadolf pysähtyy keskelle lattiaa. Voisiko Ebba antaa anteeksi.

			Kustaa Aadolfin kurkkua kuristaa. Kaikki asettuivat vastustamaan hänen avioliittoaan, jopa Axel Oxenstierna. Kustaa Aadolf vilkaisee sänkyyn päin. Onko näin parempi? Näinkö Ruotsissa suunniteltiin? Huoran sänkyynkö hänet tahdottiin houkutella?

			Mutta ei, nyt hän on turhan katkera. Kukaan ei Ruotsissa tiedä mitään Margareta Slotsista. Ja omaa tyhmyyttään hän antoi eilen vietellä itsensä.

			Joka tapauksessa Margareta Slotsin on poistuttava sotilasleiristä. Hän saa matkustaa Ruotsiin ja odottaa siellä miehensä paluuta. Jo tänään hänen on lähdettävä, se on varmaa.

			2.

			Ebba Brahe makaa sängyssään Strömsholmin linnassa ja tuijottaa kattoon. Päivä on jo ehtinyt pitkälle, mutta hän on liian väsynyt jaksaakseen nousta. Hän ei ole nukkunut hetkeäkään koko yönä ja nyt pää tuntuu raskaalta ja sitä särkee.

			Onko se totta? Kuinka kuningas olisi voinut tehdä hänelle sellaista? Hänestä ei koskaan tulisi Ruotsin kuningatarta, sen hän ymmärsi jo kauan sitten, mutta miksi kuninkaan täytyi nöyryyttää häntä tällä tavoin.

			Kustaa Aadolf oli pyytänyt häntä odottamaan uskollisesti sodan loppumista ja kuninkaan paluuta. Sitten kaikki kyllä järjestyisi. Ja Ebba oli luvannut, tietysti. Kuinka hän olisi voinut ajatellakaan ketään toista. Elämänsä yksitoikkoisuudessa hän oli lohduttanut itseään sillä, että sota pian päättyisi ja Kustaa Aadolf tulisi takaisin.

			Kunnes sitten … Niin, eilen se oli tapahtunut, vaikka siitä tuntuukin olevan jo pitkä aika.

			Kuningatar Kristiina oli tullut vierailulle vanhan kuningatar Katariina Stenbockin luo. Kyseltyään kuulumiset hän oli kuin ohimennen kertonut, että kuningas oli kirjoittanut hänelle ja pyytänyt häntä huolehtimaan eräästä Margareta Slots -nimisestä rouvasta, joka odotti lasta kuninkaalle. Margareta-rouva oli jo jonkin aikaa asunut Tukholmassa, ja kuninkaan tahto oli, että hänellä ja syntyvällä lapsella olisi kaikkea, mitä he tarvitsisivat. Eihän ollut kysymyksessä kuka tahansa äpärä vaan itsensä kuninkaan lapsi, jota ei suinkaan, yhtä vähän kuin lapsen äitiäkään, voitu jättää oman onnensa nojaan.

			Kuningatar Kristiina oli puhunut hänelle ominaisella, tunteettomalla äänellä. Margareta Slots ei kuulemma ollut mikään erikoisen hyvämaineinen nainen, joten kuningas toivoi asian pysyvän salassa. Eihän kaikkien toki tarvinnut tietää, että Hänen Majesteettinsa oli ollut suhteissa oman upseerinsa vaimoon, joka oli kulkenut armeijan mukana.

			Ebba oli painanut käsiään vastakkain ja koettanut pysyä rauhallisena. Hetkeksikään hänen itsehillintänsä ei saisi pettää kuningatar Kristiinan edessä. Koskaan kuningatar ei voisi nauttia ajatellessaan, miten hänen sanansa olivat haavoittaneet Ebbaa.

			Ebba oli huomannut, kuinka kuningatar Katariina oli koettanut estää kuningatar Kristiinaa puhumasta, ja vilkaissut melkein hätääntyneenä Ebbaan, mutta kun se ei ollut onnistunut, hän oli jonkin tekosyyn nojalla lähettänyt tämän pois huoneesta.

			Ulos päästyään Ebba oli nojannut seinään ja sulkenut silmänsä. Kaikki oli pyörinyt ja hän oli luullut pyörtyvänsä. Jotenkin hänen sentään oli onnistunut laahustaa omaan huoneeseensa.

			Voiko se olla mahdollista? Onko kuningas pettänyt hänelle antamansa lupauksen? Synnyttääkö joku kevytmielinen rouva lapsen kuninkaalle? – Ei, ei, se ei ole totta. Kustaa Aadolf ei ole voinut tehdä sellaista. Kuningatar Kristiina on vain keksinyt koko asian vieroittaakseen Ebban kuninkaasta. Miten ilkeästi hän nytkin oli sanonut.

			»Nuoret miehet ovat ailahtelevaisia, kuninkaatkin. Hetken aikaa uskotaan suureen rakkauteen, mutta sitten tavataan joku toinen ja näin käy.»

			Ebba oli tuntenut vihaavansa kuningatar Kristiinaa noiden sanojen takia. Kustaa Aadolf ei ole sellainen. Hän on hyvä ja hän rakastaa Ebbaa…

			Ja kuitenkin. Olisiko edes kuningatar Kristiina uskaltanut kertoa tällaista, ellei olisi tiennyt sen olevan totta.

			Ebba nousee ja alkaa kävellä edestakaisin huoneessaan. Hän ei tahdo uskoa sitä, ei.

			Illalla kuningatar Katariina saapuu Ebban huoneeseen. Hän tietää varmasti jotakin. Ehkä hän tulee sanomaan, että kuningatar Kristiina on vain keksinyt koko jutun ja ettei Ebban pidä ajatella sitä sen enempää.

			Mutta katsoessaan kuningatar Katariinaan Ebba arvaa totuuden. Kuningatar ei sano mitään, hän vain silittää hiljaa kädellään Ebban tukkaa.

			Kun viimeinenkin toivo on mennyt, Ebba purskahtaa hillittömään itkuun. Hän itkee nuorta rakkauttaan, joka on häväisty ja tallattu maahan.

			»Elämä on raskasta, lapseni», vanha kuningatar puhuu. »Keskellä sodan kurjuutta hyväkin mies voi erehtyä, jopa itse kuningas. Se, joka rakastaa todella, pystyy myös antamaan anteeksi toisen raskaatkin rikkomukset.»

			Mutta Ebba puistaa päätään. Taru ihmeellisestä kuninkaasta on päättynyt hänen kohdallaan.

